Yaamin Ge Bayaan Leak Kollumuge Thuhumath PG Shameem Ah - Vaguthu\nކުރީގެ ރައީސް އަބްދުﷲ ޔާމީން ފުއްގިރި މައްސަލައިގައި ފުލުހުންނަށް ދެއްވާފައިވާ ބަޔާން "އަދަދު" ނޫހަށް ދީގެން ބަޔާން ލީކް ކޮށްލީ ޕްރޮސެކިއުޓަރ ޖެނެރަލް ހުސެއިން ޝަމީމް ކަމަށް ޔާމީންގެ ވަކީލުންގެ ޓީމްގައި ހިމެނިވަޑައިގަންނަވާ އާދަމް ޝަމީމް ތުހުމަތު ކުރައްވައިފައެވެ.\nޔާމީންގެ ވަކީލުންގެ ތުހުމަތަށް ޕީޖީ ޝަމީމަށް އަމާޒުވީ ބަޔާން ލީކް ކޮށްލުމުގެ ފުރުސަތު ޔާމީންގެ ވަކީލުންނަށް ވެސް އޮންނާނެ ކަމަށް ޕީޖީ ޝަމީމް ވިދާޅުވުމުންނެވެ. ޕީޖީ ޝަމީމް "ސަން" އަށް ދެއްވި އިންޓަވިއުއެއްގައި ވިދާޅުވީ ކޯޓުން އެންމެ ފަހުން އެ ބަޔާންތައް ދޫކުރީ ޔާމީންގެ ވަކީލުންނަށް ކަމަށެވެ. އެހެންކަމުން ބަޔާންތައް ލީކު ކޮށްލުމުގެ ފުރުސަތު އެބޭފުޅުންނަށްވެސް އޮންނާނެ ކަމަށް ޝަމީމް ވިދާޅުވިއެވެ. ޝަމީމް ވިދާޅުވީ ޕީޖީ އޮފީހާއި ފުލުހުންގެ އަތުގައި އެ ބަޔާން އޮންނަތާ އަހަރަކަށްވުރެ ގިނަ ދުވަސް ވެގެން ދިޔައިރުވެސް ލީކު ވެފައި ނުވާ ކަމަށެވެ.\nޕީޖީ ޝަމީމްގެ ވާހަކަތަކަށް ރައްދު ދެއްވަމުން ޔާމީންގެ ވަކީލުންގެ ޓީމްގައި ހިމެނިވަޑައިގަންނަވާ އާދަމް ޝަމީމް ވިދާޅުވީ "އަޅުގަނޑުމެންނަކީ ކުރާނެ ކަންކަން މަދުވެގެން އުޅޭ ބައެއް ނޫން." ކަމަށެވެ. އާދަމް ޝަމީމް ދެން ތުހުމަތު ކުރެއްވީ އަދަދު ނޫހުގެ ވެރިންނާއި ޕީޖީ ޝަމީމާއި ގުޅުން އޮންނަ ކަމަށެވެ. "އަދަދު ނޫހުގެ ވެރިންނާއެކު އުޅެނީ، އަދި އެ ނޫހުގެ ވެރިންގެ ލޯފާމަށް ގޮސް އުޅެނީ ރައީސް ޔާމީންގެ ވަކީލުންތޯ ނުވަތަ އެބޭފުޅާތޯ ވެސް ބަލާލަން އެބަޖެހޭ. ރައީސް ޔާމީންގެ ބަޔާން އަޅުގަނޑުމެން ލީކުކުރަންޖެހޭ އެއްވެސް ސަބަބެއް ނެތް." އާދަމް ޝަމީމް ވިދާޅުވިއެވެ.\n"އަދަދު" ނޫހުގެ ވެރިންގެ ގޮތުގައި ޕީޖީ ޝަމީމާއި ގާތް ގުޅުމެއް އޮންނަ ގާނޫނީ ވަކީލް މަހްފޫޒް ސައީދު ހިމެނެއެވެ.\nމީގެ ކުރިން ވެސް "ޢަދަދު" ނޫސް މެދުވެރިކޮށް ޕީޖީ ޝަމީމް ބައެއް މައުލޫމާތު ލީކް ކޮށްފައިވާ ކަމަށް ބައެއް ފަރާތްތަކުން ތުހުމަތު ކުރެއެވެ. އޭގެތެރޭގައި ރައީސް ނަޝީދަށް ދިން ހަމަލާ އާއި ގުޅުން ހުރި މައުލޫމާތުތައް ވެސް ހިމެނެއެވެ. އެމައްސަލައިގައި ފުރަތަމަ ހައްޔަރު ކުރި އެކަކު ކަމަށްވާ އަހުމަދު އަދުހަމް ހައްޔަރުކުރި ވަގުތު ނަގާފައިވާ ފޮޓޯއެއް "އަދަދު" ނޫހަށް ފޯރުކޮށްދިނީ ވެސް ޕީޖީ ޝަމީމް ކަމަށް ބައެއް މީޑިއާތަކުން ތުހުމަތު ކޮށްފައެވެ. މީޑިއާތަކުން ރިޕޯޓް ކުރާ ގޮތުގައި އެއީ ޕީޖީ ޝަމީމާއި ކޮމިޝަނަރު ހަމީދާއި ފުލުހުންގެ އިސް ދެތިން ބޭފުޅަކު ތިއްބަވާ ގްރޫޕެއްގައި ހިއްސާކުރި ފޮޓޯއެކެވެ.\nޔާމީންގެ ބަޔާން ލީކް ކޮށްލުމުން ޕީޕީއެމް އިން ވެސް ވަނީ އެކަން ކުށްވެރިކޮށް ބަޔާނެއް ނެރެފައެވެ.\nއޮގަސްޓް 5, 2021 09:09\nއޮގަސްޓް 5, 2021 09:11\nދެއިރު ދެދަޅައަށް ދުވިއަކަސް ކަމަކުނުދާނެ ރައްޔިތުންގެ އަމާނާތައް ޚިޔާނަތްތެރިވަންވެސްވާނެ\nއޮގަސްޓް 5, 2021 09:27\nއެހެންތާވާނީ، ޕްރޮސެކިއުޓަރގެ ނަމެއް، ރިޝްވަތު ނަގަމުންގޮސް، މިކަލޭގެއަކީވެސް ރިޝްވަތު ފޮށްޓެއްވިއްޔާ، ޗޯރު ފައިސާފޮށި އަދީބުމެންފަދަ ޗޯރު ބޭލަލުން ބައްޓަންކުރާގޮތަކަށް ސަރުކާރާއި އެއްމެ ޒިންމާދާރު ޚާއްސަކޮށް ޝަރުޢީ އަދުލު އިންސާފު ބޭކަލުމް ތިބޭނީ، އަސްލަކީ ރިޝްވަތަށް ވިކިފައިތިބުން،،\nއޮގަސްޓް 5, 2021 09:28\nމަތީ މަގާމުތަކުގައި ކުފޫހަމަނުވާ މީހުން ތިބުމަކީ މުޅި އިންސާނިއްޔަތަށް ހުރި ނުރައްކަލެއްކަން އެނގިގެން މިދަނީ.\nއޮގަސްޓް 5, 2021 09:39\nތި ޝަމީމުގެ ކަރަޕްޓް ވާހަކަ މި އިސްލާމީ އުންމަތެއްގަ ނުދެއްކިޔާ ރަނގަޅުވާނީ. މީނާ އަށް ހީވާކަލަހަ ދެން މިނޫން ދުވަހެއް ނެތޭ؟ﷲ އަށް ބިރުވެތިވާން އަދި ވެސް މީނާ ހިތައްނާރާބާ؟ބަލަ މިއަދު ކިތައްމެ އިއްޒަތުގައި އުޅުނަސް މަރުވީމަ ހަމަ ނިކަމެތި މީހާ އާއި އެއް ހަމަ އެއްގަ ހުސްއަތާ ދެއްތޯ ދާންޖެހޭނީ؟\nމުޙައްމަދު އަޙްމަދު އ.ދ ތޮއްޑޫ\nއޮގަސްޓް 5, 2021 09:56\nނަޒްރާ ނަސީމް ގެ ފިރިމީހާ އަކީ މަޙްލޫފު. ނަޒްރާ ނަސީމް އަކީ ނާއިބު ރައީސް ގެ އެއްބަޑު އެއްބަފާ ކޮއްކޮ. މަޙްލޫފު ގެ މައްޗަށް ތިޔަ ބުނާ "އުންސުރު" ހަމަވާނެ މިފަހަރު. ނަމަވެސް ދިގުދައްމަނީ މި ޙުސައިން ޝަމީމް.\nއޮގަސްޓް 5, 2021 10:07\nސިއްރު ހެކިދޭމީހާ ގެ މައުލޫމާތު ކުއްކުރާ މީހުނަށް ދީ އެމިހުނަށް ބިރުދައްކާ ނަފްސާނީ ގޮތުން ގެއްލުންދި ހެދީމަ އޯކޭ އެހެން ވީމަ ތީކިއަދި މާ ބޮޑުކަމެއް ނުން\nއޮގަސްޓް 5, 2021 10:38\nދައުލަތުގެ ބޮޑެތި މަގާމުތަކުގައި ތިއްބަވާ ވެރިން މިފަދަ ގާނޫނާ ޚިލާފު ކަންކަން ކުރާނަމަ އެފަދަ މީހުން ހިފާ ހައްޔަރުކުރަންޖެހޭ! ނުވަތަ ޢައްމުން އެފަދަ ފަރާތްތައް ހަމަ މަގަށް ދެދުކުރަންޖެހޭ! ސަމީމަކީ ނުބައި ނުލަފާ މީހެއް! މިއަދު ތިޔަގޮތައް އުޅެވިދާނެ ސަމީމޫ! އެކަމަކު ގާނޫނު ތިޔަމީހާއާވެސް އަރާހަމަކުރާނެ!\nއޮގަސްޓް 5, 2021 10:45\nމިހާ ރު ސާފުވެއްޖެ ނަ ރީސްގެ ބަނޑަށް ވައިއަ ރައިގެން "ހަޖަމް" ނުވެގެން އުޅުނު ސަބަބު.\nއޮގަސްޓް 8, 2021 14:45\nވެރިކަމަށް އަންނަންވެގެން ދެއްކި ވާހަކަ އަކާ ވެރިކަމަށް އައިސްތިބެގެން ދައްކާ ވާހަކައަކާ ކުރާކންތަކާ ދިމަލެއްނުވޭ.ވެރިކަމަށް އައިއިރު ބަުނަމުން ދިޔައީ ޢަދުލުގެ ނިޒާމް އޮތީ ވަރަށް ބޮޑަ ބޮއްސުން ލައިގެން ގޮސްފައި ކަމަށް.އަދި ތިމާމެން ވެރިކަމަށް ިއަންނަނީ ކަންކަން އިޞްލާޙު ކުރާށޭ. ކޮބާ؟ މިއިން ޒަމާނެއްގައި ދިވެހިރާއްޖޭ ޢަދުލުގެ ނިޒާމް ބޮއްސުން ނުލާހާ ވަރަށް މިއޮތީ ރައްޔިތުންގެ ކުރިމަތީގައި އިތުބާރު ގެއްލި ބޮއްސުންލާފަ.ވަރަށް ިތާމަ ހުރި ފިނޑި ޢަމަލުތައް މިހާރު ވަމުން މިދަނީ. ކިހިނެއްތޯ ދެން އިންސާފު ހޯދޭނީ. ކިހިނެއްތޯ އިންސާފުލުިބޭނީ. ދައުލަތުގެ ތިންބާރު މަސްހުނިކޮށް ގަޑުބަޑު ވެއްޖެ.


2018 vana aharu Raees Yameen balikuran athuraali Raazuva gandu!\n2018 ވަނަ އަހަރު ރައީސް ޔާމީން ބަލިކުރަން އަތުރާލި ރާޒުވާ ގަނޑު ގޮވީ އަތަށް!\n17 ޖުލައި 2021 - 09:26:18\nކުރީގެ ރައީސް އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ވެރިކަމުގައި ކުރިމިނަލް ކޯޓްގެ އޭރުގެ އިސްގާޒީ އަބްދުﷲ މުހައްމަދު ސިފައިން މަދުވެރިކޮށް ހައްޔަރުކުރި މައްސަލައިގައި ޓެރަރިޒަމްގެ ކުށް ސާބިތުވެ އެމަނިކުފާނު 13 އަހަރަށް ޖަލަށް ލުމަށް ހުކުމް ކުރީ 2015 ވަނަ އަހަރުގެ މާޗް މަހުގެ 15ގަ އެވެ.\nއެއީ އޭރުގެ ރައީސް އަބްދުﷲ ޔާމީން އަބްދުލްގައްޔޫމްގެ ޒައާމަތުގައެެވެ. ހުކުމުގެ ދަށުން ދުވަސްކޮޅެއްގައި މާފުށީ ޖަލުގައި ހުންނެވުމަށް ފަހު، ބޭސްފަރުވާއަށް އިނގިރޭސިވިލާތަށް ވަޑައިގެން ގޮތަށް 2018ވަނަ އަހަރު ބޭއްވި ރިޔާސީ އިންތިހާބު މިހާރު ވެރިކަން ކުރާ ޕާޓީ އެމްޑީޕީއަށް ކާމިޔާބު ވުމާ ހަމައަށް އެމަނިކުފާނު ހުންނެވީ އިނގިރޭސި ވިލާތުގަ އެވެ.\nމިބުނެވުނު 2018ވަނަ އަހަރުގެ ރިޔާސީ އިންތިހާބަކީ ރައީސް ނަޝީދަށާއި، މުޅި އެމްޑީޕީއަށްވެސް އެކިއެކި ސަބަބުތަކާއި ހެދި މުހިންމު އިންތިހާބަކަށް އޮތީ ވެފައެވެ.\nފުރަތަމަކަމަކަށް ރައީސް ނަޝީދުގެ މައްޗަށް އިއްވާފައިވާ 13 އަހަރުގެ ޖަލު ހުކުމުން ބަރީއަވުމަށެވެ. ދެވަނަ ކަމަކަށް ބަގާވާތަކުން ވައްޓާލެވުނު ކަމަށް ބުނާ އެމްޑީޕީގެ ވެރިކަން އިއާދަކޮށް، ވެރިކަމުގެ ތަހުތަށް ރައީސް ނަޝީދު ވެރިކުރުވުމަށެވެ. ތިންވަނަ ކަމަކަށް ރައީސް ނަޝީދު އަބަދުވެސް ވަކާލާތުކުރަމުންދާ ފަަދައިން ވެރިކަމުގެ ނިޒާމް ބަދަލުކޮށް ބޮޑުވަޒީރުގެ ގޮތުގައި ގައުމު ހިންގަން އެމަނިކުފާނު ދެކިލައްވާ ހުވަފެން ހަގީގަތަކަށް ހެދުމެވެ. ރައީސް ޔާމީން ބަލިކުރުމަށެވެ. މިނޫންވެސް އެތައް ސަބަބެކެވެ.\nރައީސް ޔާމީން ބަލިކުރެއްވުމަށް އަތުރާލީ ސާދާކަން ބޮޑު ކުލަބަރީގެ ރާޒުވާގަނޑެއް!\n2018 ވަނައަހަރުގެ އިންތިހާބަކީ މިބުނެވިދިޔަ ސަބަބުތަކަށްޓަކައި، އެމްޑީޕީއަށް މުހިންމު އިންތިހާބެެއް ނަމަވެސް އެކަން އެމްޑީޕީން އެންމެ ބޭނުންވާ ގޮތަށް ރައީސް ނަޝީދުގެ ފަހަތުގައި ކުރެއްވުމަށް އިއްްވިފައިވާ 13 އަހަރުގެ ޖަލު ހުކުމުގެ ސަބަބުން އޭރު ބޮޑެތި ގޮންޖެހުން ތަކެއް ކުރިމަތިވިއެވެ.\nއެހެންކަމުން ރައީސް ޔާމީން ބަލިކޮށް އެމްޑީޕީ ވެެރިކަމެއް ގެނެއުމަށް ކުރަން އޮތް މަސައްކަތް ދެގުނަ ބޮޑުވިއެވެ. ފުރިހަމަ ވިސްނުންތެރިކަމާއިއެކު، ވެެރިކަމުގައި ހުންނެވި ވެރިޔާ ބޭލުމަށް ކުޅެންޖެހޭނީ ވަރުގަދަ ރާޒުވާގަނޑެއްކަން އެމްޑީޕީއަށް ފަހުމުވެއެވެ. އެވިސްނުމުގައި އެމްޑީޕީން ރާޒުވާ ގަނޑު އަތުރާލީ ނުހަނު ވިސްނުންތެރިކަމާއި އެކު ރައީސް ޔާމީންއަށް އެގުންވެސް ނުވާނެހެން ބޮނދު ބުޑަށް ސައި ކިޔުމަށެވެ.\nމިކަން 2018ވަނަ އަހަރުގެ ރިޔާސީ އިންތިހާބަށްޓަކައި މިހާރުގެ ރައީސް ސޯލިހްގެ ނަން ރިޔާސީ ކެނޑިޑޭޓެއްގެ ގޮތުގައި ފާސްކުރުމަށް އެމްޑީޕީން ބޭއްވި ބޮޑު ކޮންގްރެސްގައި މިހާރުގެ ފޮރިން މިނިސްޓަރު އަބްދުﷲ ޝާހިދުގެ ދެއްކެވި ވާހަކަތަކުން އެނގެއެވެ.\nއެ ރާޒުވާގަނޑު އަތުރާލަންވީ ގޮތާއި ކުޅެންވީ ގޮތް، އަދާލަތު ޕާޓީއާއި، ޖުމުހުރީ ޕާޓީ އަދި އެމްއާރްއެމް ގުޅިގެން ހެދި ކޯލިޝަނާއިއެކު އިގިރޭސިވިލާތުގައި ހުންނަވައިގެން ރައީސް ނަޝީދު ދިޔައީ ރާވާ، ތަފްސީލްކޮށް ދެއްވަމުންނެވެ.\nރައީސް ސޯލިހް އަކީ ވަގުތީ ރައީސެއްގެ ލަގަބާއިއެކު ވެރިކަމަށް އާ ބޭފުޅެއް!\nއެމްޑީޕީގެ އެފަހަރުގެ ޕްރައިމަރީގައި ވާދަކޮށް 43922 މެންބަރުންގެ ތާއީދާއިއެކު 2018ވަނަ އަހަރުގެ ރިޔާސީ ކެނޑިޑޭޓަކަށް ނެެރުމަށް ނިންމާފައި އޮތީ ރައީސް ނަޝީދެވެ. އެހެންނަމަވެސް އެމަނިކުފާނުގެ މައްޗަށް އިއްވާފައިވާ ޖަލު ހުކުމާއި، ދައުވާތަކުގެ ސަބަބުން އެކަން އެމަގުން ކުރުމަށް ހާލަތު ތަނެއް ނުދިނެވެ. އެފަހަރުގެ އިންތިހާބުގައި އިލެކްޝަން ކޮމިޝަނުން ބަލައިގަންނަ ރިޔާސީ ކެނޑިޑޭޓެއް ނެތިދާނެކަމުގެ ބިރަށް ޝާހިދު އެވިދާޅުވިހެން ކުޅެންޖެހުނީ ތަފާތު ރާޒުވާގަނޑެކެވެ. އެހެންކަމުން އެފަހަރު ބޭއްވި ކޮންގްރެސްގައި، އޭރުގެ އެމްޑީޕީ ޕީޖީ ގްރޫޕްގެ ލީޑަރު އަދި މިހާރުގެ ރައީސް އިބްރާހިމް މުހައްމަދު ސޯލިހްގެ ނަން ހިތަދޫ އުތުރު ދާއިރާގެ މަޖިލިސް މެންބަރު މުހައްމަދު އަސްލަމް ހުށަހެޅުއްވީ ގަރާރަކާއި އެކުއެވެ.\nއެ ގަރާރުގައި ވަނީ “އިލެކްޝަން ކޮމިޝަނުން މިއަހަރުގެ ރިޔާސީ އިންތިހާބުގެ ކެނޑިޑޭޓުގެ ނަން ހުށަހެޅުމަށް ހުޅުވާލާ ހަމައިންވެސް ރައީސް ނަޝީދަށް ވާދަކުރެއްވުމުގެ ފުރުސަތު ލިބިވަޑައިގެންފިނަމަ މި ޕާޓީގެ ފަރާތުން އިންތިހާބުގައި ވާދަކުރައްވާނެ ކެނޑިޑޭޓަކީ ރައީސް ނަޝީދު ކަމަށް” މިހެންނެވެ.\nއެހެންކަމުން ރައީސް ސޯލިހްގެ ނަން ހުށަހެޅުއްވި ކަމުގައި ވީނަމަވެސް އޭރުވެސް ތަކުރާރުކޮށް އެންމެ ފަހު ވަގުތާއި ޖެހެންދެންވެސް، އެމްޑީޕީން ވެރިކަމަށް ގެންނަން ބޭނުންވީ ރައީސް ނަޝީދެވެ.\nނަމަވެސް ކާމިޔާބީއެެއް ލިބިގަތުމަށްޓަކައި ގުރުބާނީތަކެއް ވާންޖެހޭނެއޭ ބުނާ ބީދައިން ރައީސް ނަޝީދުގެ ބަދަލުގައި ވެެރިކަމަށް ގެނައުމަށް އެހެން ބޭފުޅެއްގެ ނަން ހުށަހެޅި ކޮންގްރެސްގެ ތެރެއިން ފުރިހަމަ ތާއީދު ދިނެވެ. ތަކުރާރުކޮށް ދޫތަކުން ރައީސް ނަޝީދަށް ތައުރީފް އޮށްސަމުން އެމަނިކުފާނުގެ އެންމެ ގާތް ރަހުމަތްތެރިޔާއަށް ރުހުންދޭން އަތް ނުހިއްލާ އެެއްވެސް މީހަކު އެދުވަހުގެ ކޮންގްރެސްގައި ނެތެވެ. ޖޯޝާއި ފޯރީގައި ހިތުގެ އަޑިން ތާއީދު އޮތްކަމަށް މުޅި ކޮންގްރެސްގެ އެ ޖަލްސާ ގުގުމާލިއެވެ. އެހެންނަމަވެސް ކުރިން މިބުނެވުނު ރާޒުވާގަނޑު އަދި މުޅިއަކުން ނުނިމެވެ. އޭގެ ކުޅިފަސް އަދި “ ސައި ކިޔުން” އޮތީ އިންތިހާބަށް އެމްޑީޕީން އެކުލަވާލި ޖަޒީރާ މެނިފެސްޓޯގައެވެ.\nވެރިކަމުގެ މެދުތެރެއިން ބަރުލަމާނީ ނިޒާމަކަށް ބަދަލުކޮށް ވެރިކަން ފުރޮޅާލަން ޖެހޭނެކަން މެނިފެސްޓޯގައި ސާފުކޮށް ބުނެފައިވޭ!\nހަތަރު ޕާޓީއެކުވެގެން 2018ވަނަ އަހަރުގެ އިންތިހާބުން ރައީސް ޔާމީން ބަލިކޮށް އޭރު ވިދާޅުވަމުން އައި ގޮތަށް ބޮނދު ބުޑަށް ސައި ކީކަމަށް އެމްޑީޕީ އަށް ގަބޫލުކުރެވުުނު ނަމަވެސް އެއީ އަދި ކުޅިގަނޑުގެ ފެށުންކަން އޭރު ފަހުމް ނުވެއެވެ.\n2018ވަނަ އަހަރުގެ އިންތިހާބުގައި ރައްޔިތުންގެ އަތްމައްޗަށް ދޫކޮށްލި ބޮޑު މެނިފެސްޓޯގައި އޮތީ ރައީސް ސޯލިހް ވެރިކަން ހިންގަވަން ވާނެ ގޮތް ސާފުކޮށް ލިޔެ ބަޔާންކޮށްފައެވެ.\n2020 ވަނަ އަހަރުގެ ކުރިއަށް ޤާނޫނު އަސާސީ އިސްލާހު ކޮށް އެއަށް އަމަލު ކުރާން ފަށަންވާނެއެވެ. އިސްލާހު ކުރެވުނު ގާނޫނު އަސާސީ ބަޔާންކުރާ އުސޫލުން ކަނޑައަޅާ ރައީސުލް ޖުމްހޫރިއްޔާއަކީ ދައުލަތުގެ އެންމެ މަތީ ވެރިޔާއެވެ. ސިފައިންނާއި ފުލުހުންގެ އެންމެ މަތީ ވެރިޔާއަކީ ރައީސުލްޖުމްހޫރިއްޔާއެވެ.\nއާއެކެވެ. އެތައް ބައެއްގެ ވޯޓުން ވެރިކަމަށް އައިސް ތާއީދު ލިބެމުންދިޔަޔަސް ރައީސް ސޯލިހް ވެެރިކަމާއި ހަވާލުވީ މި މެނިފެސްޓޯގައި ލިޔެވި ލަގަބުކުރެވުނު “ވަގުތީ ރައީސް”ގެ ހައިސިއްްޔަތުންނެވެ. ހަގީގަތަކީ ރައީސް ސޯލިހް އަކީ ރައީސް ނަޝީދުގެ ބޮޑުވަޒީރުކަމުގެ ގޮނޑިއަށް ވާސިލުވުމަށް އޮތް ރާސްތާ ކަނޑަތުކުރުމަށް ހަމައެކަނި ކޯރު މެދުން ދަމާލި ފާލަމެެެެެއް ކަމެވެ.\n“މި ސަރުކާރަކީ އެ ސަރުކާރުގެ މުއްދަތުގެ ތެރޭގައި ވަގުތީ ސަރުކާރެއް ހިންގާނެ އިންތިޒާމްތަކަކާއި އެކު ގާއިމްކުރެވޭ ސަރުކާރެކެވެ. މި ގައުމީ އެއްބައިވަންތަކަމުގެ ސަރުކާރުގެ ފުރަތަމަ ދޮޅުއަހަރު ދިވެހިރާއްޖޭގައި ޓްރާންސިޝަނަލް ޖަސްޓިސްގެ މަސައްކަތް ހިންގާ، ފަނޑިޔާރުގެތަކަށް ރައްޔިތުންގެ އިތުބާރު ބޮޑުކޮށްދޭނެ ބަދަލުތައް ގެނެސް، ޖިނާއި އަދުލުގެ ނިޒާމާއި ފުލުހުން އަދި ސިފައިންގެ މުއައްސަސާ ހަރުދަނާކޮށް މުސްތަގިއްލު މުއައްސަސާތަކުގެ ބޭނުން އެއްމެ ފުރިހަމަ ގޮތުގައި ރައްޔިތުންނަށް ހިފޭނޭ ހަމަތަކަކަށް އެ މުއައްސަސާތައް ބަދަލުކުރެވޭނެއެވެ. ފުރަތަމަ އަހަރުތެރޭގައި، މުޅި ދިވެހި ވެރިކަމުގެ ނިޒާމް ބަދަލުކުރެވޭނެއެވެ.” -މެނިފެސްޓޯ-\nބަރުލަމާނީ ނިޒާމަކަަށް ވެރިކަން ފުރޮޅާލައްވާ، ބޮޑުވަޒީރެއްގެ ގޮތުގައި ގައުމު ހިންގަން ބޭނުންވާ ވާހަކަ ރައީސް ނަޝީދު މިއަދު އެދައްކަވަނީ އަލަކަށް ނޫނެވެ. އެމަނިކުފާނު ބޮޑުވަޒީރުކަމުގެ ޝައުގުވެރިކަން ފާޅުކުރައްވާ އެވާހަކަ ރައީސް ސޯލިހަށް ދެންނެވިތަން އާއްމުންނަށް ފެނުނީ މިއަހަރުގެ އެޕްރީލް މަހުގެ ތެރޭގައި ނަމަވެސް އެކަން އެހެން ކުރައްވަން ޖެހުނީ މެނިފެސްޓޯގައި އެބުނާ އެއްއަހަރު ފަހަނައަޅާ ދިޔައިރު ވެރިކަމުގެ ބާރުތައް ދޫކޮށްލައްވަން ރައީސް ސޯލިހް ބޭނުން ނުވީމަކަމަށް ބެލެވެއެވެ.\nއެހެންކަމުން މިއަދު އަޅުގަނޑުމެން މިއުފައްދާ ސުވާލުވެސް ގޯހެވެ. މިއަދު އުފަައްދަންވީ ސުވާލަކީ، ކުއްލިއަކަށް ވެރިކަން ކަމު ނުގޮސްގެން ނިޒާމް ފޮރޮޅާލަން ނަޝީދު މިއުޅެނީ ކީއްވެތޯއެއް ނޫނެވެ. މިއަދު ކުރަންވީ ސުވާލަކީ މެނިފެސްޓޯގައި ލިޔެވިފައިވާ ގޮތައް ރައީސް ސޯލިހް އެ ބާރުތައް ދޫކޮށް ނުލައްވަނީ ކީއްވެތޯ އެވެ؟\nރައީސް ޔާމީން ބަލިކުރަން އަތުރާލި ކުޅިބައި ގޮވީ އަތަށް!\nވެރިކަމަށް ދެއަހަރު ވެގެން ދިޔައިރުވެސް މެނިފެސްޓޯގައި ވާގޮތައް އެކަން ތަންފީޒުކުރައްވަން ރައީސް ސޯލިހް ހަނދާން ނެތިފަ ހުންނަވަނިކޮށް އެޕްރީލް މަހުގެ ތެރޭގައި އެކުވެރިޔާގެ ފަރާތުން އެކަމުގެ މަޝްވަރާތައް ފެށުމަށް ފޮނުވި މެސެޖްވެސް ކޮށްލެވީ “ސީން” އެވެ. ރައީސް ސޯލިހްގެ ޖަވާބަކަށްވީ ނިޒާމް ބަދަލުކުރުމާއިމެދު ވިސްނަވާނެ ފުރުސަތު މިހާރު އެމަނިކުފާނުގެ ނެތްކަމަށެވެ. އަދި އެއަށްވުރެ މުހިންމު ކަންތައް އެބަހުރި ކަމަށް ވިދާޅުވެ، ރައީސް ނަޝީދާއި، އެމްޑީޕީ އިސްވެރިން ފެށި ރާޒުވާގަނޑުގެ އެންމެ ފަހު ސިކުންތުގައި ބޮނދު ބުޑަށް ސައި ކީ ރައީސް ސޯލިހް އެވެ.\n“މިއަދު އަތުރާލާ ކުޅިބައި ރައީސް ޔާމީންއަށް ފަހުމުވެސް ނުވާނެއޭ، މިދާގޮތައް ގޮސް ބޮދު ބުޑަށް ސައިކިޔާނަމޭ” ބުނި ބޭފުޅާވެސް މިވަގުތު ހުންނެވީ ކޮޅު ބަދަލުކުރައްވާ ރައީސް ސޯލިހްގެ ފަހަތް ޕުޅުގައި ހެން ހީވެއެވެ.\nނަތީޖާއެއްގެ ގޮތުން ރައީސް ޔާމީން ބަލިކުރުމަށް ފެށި މުޅި ކުޅުންގަނޑު އަބުރާލައްވާ ރާޒުވާގަނޑު ނުނިމެނީސް މިއޮތީ އަތަށް ގޮވާފަތާއެވެ.\nއެހެންކަމުން މުޅި ކުޅިބައި، ބައިބައިވެ، ބުރަބުރާގެން ދިޔުމުން ދެން ދިފާއުގައި ރައީސް ނަޝީދު އިދިކޮޅުގެ ހިމާޔަތް ހޯދާ އާ އިއްތިހާދެއް ހަދައި އަލުން ކުޅިބައި އަތުރާލުމަކީ ހައިރާންވާންވީ ކަމެއް ކަމަކަށް ނުފެނެއެވެ.\nރައީސް ނަޝީދުޕީޕީއެމްރައީސް ޔާމީން


Kuru vaahaka: Kashithanmathi\nއެނދުމައްޗަށްވަނީ ބައިވަރު ފިނިފެންމާ ފިޔަ އޮއްސައިލައިފަ އެވެ. ފިޔާތޮށި ކުލައިގެ ފިޔަތަކުން އެނދުގައި ރީތި މަންޒަރެއް ކުރަހާފައިވާއިރު ބިންތު އިށީނދެލައިގެން އިނީ ވަރަށް ލަދުންނެވެ.\n"މިރޭ ވަރަށް އުފާވެއްޖެ!" ރުޝްދު ލައިގެން ހުރި ގަމީހުގެ ގޮށްތައް ނައްޓަމުން ދިޔަ އެވެ. އޭނާ ބަލަހައްޓައިގެން ހުރީ ސީދާ ބިންތުގެ މޫނަށެވެ.\n"އެ ކީއްވެ؟" ބިންތު ހީނލި އެވެ.\n"ތީ އަހަންނަށް ލިބުނު ގުދރަތުގެ އާދަޔާޚިލާފު 'އިނާޔަތެއް.' ކޮޓަރީގެ ސޯފާ މައްޗަށް ގަމީސް ދޫކޮށްލާފައި ރުޝްދު އެނދުމަތީގައި ފުރޮޅި ގަތެވެ. ވާން އުޅޭ ގޮތް ބިންތު އަށް އެނގެ އެވެ. އެހެންވެ މޫނުގައި އަތް އެޅި އެވެ. ރުޝްދު ދައްކާ ވާހަކަ އިން މާ ބޮޑަށް ލަދުގަތީ ވެސް އެހެން ވެގެނެވެ.\n"ތީ އަހަރެންގެެެ ހަޔާތުގެ އަނދިރި ރޭތަކަށް އަރައިގެން އައި ސާދަ ވިލޭޭރޭގެ ހަނދެއް!" ރުޝްދު އޭނާގެ އުނގުތެރެ އަށް ބިންތު ވެއްދި އެވެ. ބިންތުގެ ތުނިތުނި ދެ އަތްތިލަ މޫނު މަތިން ފޭކޮށްލި އެވެ. އެނދުމަތީގައިވާ ފިނިފެންމަލުގެ ފިޔަތައް ދިމަދިމާއަށް ސޮހެމުން ދިޔައިރު ރުޝްދުގެ ތުންފަތުގެ ނިޝާންތައް ބިންތުގެ މޫނަށާއި ކަނދުރާ އަށް ވެސް އޮހެމުން ދިޔަ އެވެ.\nފިނިފެންމަލުގެ ފިޔަތައް ރުޝްދުގެ އަތަށް ބޮނޑިކޮށްލާފައި ބިންތުއާ ގާތަށް ޖެހުނެވެ. ވެޑިން ޑްރެސްގެ މޭމަތީގައިވާ ޓައީ ލުއި ގޮތަކަށް މޮހެލި އެވެ.\n"ކިހާ ރީތި!" ފިނިފެންމާ ފިޔަތައް ބިންތުގެ މޭ މައްޗަށް ރުޝްދު އޮއްސަމުން ދިޔައިރު ބިންތުގެ ހަށިގަނޑު ވާންވަމުން ސީދާވަމުން ދިޔަ އެވެ. ރަތްކުލައިގެ ދެ ތުންފަތް ހުޅުވިގެން ދިޔަ އެވެ.\n"އައި ލަވް ޔޫ!" ބިންތުގެ ހަށިގަނޑުން ދުވި މީރު ވަހަކުން މަސްތުވަމުން ދިޔަ ރުޝްދުގެ އަތް ހަރަކާތް ކުރި އެވެ. ބިންތުގެ ވެޑިން ޑްރެސްގެ "ސިއްރު ޒިބު" ކެހެމުން ދިޔަ އަޑު އިވުނެވެ.\n"ނޫން!" ބިންތު ތެޅިގަތެވެ. ބޮޑެތި ބާލީސްތަކުގެ ދަށަށް ވަދެ ފިލި އެވެ.\nބިންތު ލަދުން އުޅޭތީ ރުޝްދު ބޮޑާހޭކި އެވެ. މަރުވީ ކަމަށް ހެދުނެވެ. ބިންތު ދެރަވި އެވެ. "ދެން... ނޫން!" ރުޝްދު ގައިމައްޗަށް އަރާ ކޮއްޓަން ފެށި އެވެ. ރުޝްދު ފުންމައިގެން ތެދުވެ އޮޅުލައިގަތެވެ. ބިންތުއާއެކު މުޅި އެނދު ރޫ ގުޅައަކަށް ހަދާލި އެވެ. ދެ މީހުންވަރު ބަލި ވެއްޖެ އެވެ.\n"ރުޝް!" ނޭވާ އަވަސްވެފައިވާ ބިންތު ތެދުވެ ރުޝްދުގެ ކޮނޑުގައި ބޯ އަޅައިލި އެވެ.\n"އުމމް!" ރުޝްދު މަޑުމަޑުން ބިންތުގެ ބުރަކަށީގައި ފިރުމައިދޭން ފެށި އެވެ.\n"ބިރުގަންނަނީ!" ރުޝްދުގެ ކަރުގައި ވަރަށް ބާރަށް ބިންތު ބައްދާލި އެވެ. ނޭވާގެ ހޫނުކަން ކަރުދޮށަށް ފޯރާވަރަށް މޫނު ގާތްކޮށް، ލޯ މަރާލި އެވެ. އިހުތިޔާރާ ނުލައި އިހަށްވުރެ ބޮޑަށް ރުޝްދުގެ ހިމާޔަތަށް ވަދެވުނެވެ. މޭ މައްޗަށް ބިންތު ލެނބެމުންދާ ވަރަކަށް ރުޝްދުގެ ޖަޒުބާތީ ހިއްސުގެ ތެޅުން އަވަސްވަމުންދިޔަ އެވެ.\n"ރުޝް އަހަރެން ބިރުގަންނަނީ!" މަޑުމަޑުން ގޮސް ބިންތުގެ މޫނު ރުޝްދުގެ ކޮނޑުމަތިން ފުރަގަހަށް އެލުނެވެ. ކަރާކަރުމަހާލުމެއްގެ ތެރެއިން ރުޝްދުގެ މޫނު ވެސް ބިންތުގެ ކޮނޑުމަތިން ގެންގޮސް ބުރަކަށި މަތީގައި ބާއްވާލި އެވެ.\nރުޝްދުގެ ކޮނޑު މައްޗަށް ފެންތިއްކެއް ޖަހަމުންދާތާ އިރުކޮޅެއް ވެއްޖެ އެވެ. އެ ފެންތިކިތަކުން އޭނާ ފޯވަމުންދާކަން ވެސް އެނގިއްޖެ އެވެ. ރުޝްދު ލޯ މަރާލި އެވެ.\nލޯ ހުޅުވަބަލަ. ތި އިނީ ލޯމަރައިގެންނު؟" ލޯ މަރައިގެން އިނުމުން ބިންތުގެ ކޮލުގައި ކޮއްޓާލާފައި ރުޝްދު ބުންޏެވެ.\nކައިވެނީގެ ޕާޓީން ނިމިގެން ގެއަށް ދިޔަ މަގުމަތީގައި ޕޯޓްރެއިޓް ގެލަރީގެ ވެޑިން ޕޯޓްރެއިޓް ސުޓޫޑިއޯގެ ތެރޭގައި ބޭއްވި ފޮޓޯ ސެޝަންގައި ބިންތު އަށް އިނދެވުނު ގޮތުން ރުޝްދު އިނީ ކުޑަކޮށް ނުރުހިފަ އެވެ.\n"އަޅެ، މަށަށް އިނދެވުނީ ލޯ މަރައިގެންތަ؟ ރުޝްދު ހިތްހަމަ ނުޖެހިފައި ހުރުމުން ބިންތު ދެރަވި އެވެ. އެކަމަކު އެ ހިޔާލުގައި ދުރަށް ދެވުނީ އޭނާގެ އިހުތިޔާރަކު ނޫނެވެ. ބިންތު ލަދުގަތެވެ. ކުރިމަތީގައި ހުރި ކެމެރާމަން ހެވިފައި ބަލަން ހުރުމުންނެވެ.\n"ރުޝް...ސޮރީ!" ރުޝްދުގެ މޫނަށް ބަލައިލާފައި ސްޓޫޑިއޯގެ އެއް ބިތް ފުރެންދެން ހުރި ބޮޑު ޕޯސްޓަރަށް ބިންތުގެ ކަޅި ގެންދިޔަ އެވެ. އެއީ ވަރަށް ގުޅޭ ޕޯސްޓަރެކެވެ. ފިނިފެންމަލުގެ ފިޔަތައް އޮއްސާލާފައިވާ ހުދުކުލައިގެ އެނެދެކެވެ. ވެޑިންޑްރެސްގައި އަންހެން ކުއްޖާ އިނީ އެނދުގައި ޖައްސާލައިގެނެވެ. ގާތުގައި ފިރިހެނަކު ހުއްޓެވެ. ކޯޓު ބާލާށެވެ. މަންޒަރާ ގުޅޭ ގޮތަށް މަތީގައި ފިޔާތޮށި އަކުރަކުން "ޖަސްޓް މެރިޑް" ޖަހާފައި ވެއެވެ.\nއެ ހިޔާލުގެ ތެރެއަށް އަހަރެން ގެންދިޔައީ ތިހިރަ ޕޯސްޓަރު! ބިންތުގެ ހިތަށް އެރި އެވެ.\n"އަހަންނަށް އިނދެވުނީ ޕޯސްޓަރާ ދިމާ އަށް ބަލައިގެން ދޯ؟" ތެޅިގެންފައި ބިންތު ބުނެލި އެވެ.\n"އޯކޭ، އަލުން... ރެޑީ ސްމައިލް!" ޖަވާބުގައި އެއްޗެއް ބުނާނެ ފުރުސަތު ރުޝްދު އަށް ނުލިބެނީސް ކެމެރާމަން ދެ ވަނަ ފަހަރަށް ފޮޓޯ ނަގަން ތައްޔާރުވި އެވެ. ޕޯޒް ކުރަންވީ ގޮތް ކިޔައިދޭން ފެށި އެވެ.\nކެމެރާމަން ބުނި ގޮތަށް ރުޝްދުގެ އެއްފައި މަތީގައި އިށީނދެ ކޮނޑު މައްޗަށް ބިންތު ބޯ އަރިކޮށްލި އެވެ. ޖަވާހިރު ވިދަވިދާ އިން އަނގޮޓި ފެންނާނެހެން ރުޝްދުގެ އަތް މަތީ ކަނާތް ބާއްވާލި އެވެ.\n"މިއޮތީ!" ބިންތުގެ އަތުގައި ހިފާލާފައި ރުޝްދު އެއްޗެއް ބުނަން އުޅެނިކޮށް އަންހެން ކުއްޖަކު ޕާޓީގެ ފޮޓޯޓަކުގެ ބޮޑު އަލްބަމާއި ސްޓޫޑިއޯގައި ނެގި ޕޯޓްރެއިޓްގެ ފޮޓޯ ލޯގަނޑު ދިއްކޮށްލި އެވެ.\n"ޝުކުރިއްޔާ!" ފޮޓޯ ލޯގަނޑާއި އަލްބަމުގައި ހިފަމުން ބިންތު ބުނެލި އެވެ.\nކާރުގައި ގެއަށް ދިޔައިރު އަލްބަމާއި ފޮޓޯ ލޯގަނޑު އޮތީ ބިންތުގެ އަތުގަ އެވެ. ގެންގުޅުނީ ވަރަށް ލޯބިންނެވެ. ހިތާ އެންމެ ކައިރިވާނެެހެން މޭގައި ޖައްސާލައިގެންނެވެ.\n"ގެ އަށް ގޮއްސަ މިރޭ ކީއްކުރާނީ؟" ކާރު ދުއްވަމުން ދިޔަ ރުޝްދުގެ އަތުގައި ބިންތު މަޑުމަޑުން ހިފާލި އެވެ. ބައިގަޑިއިރު ކުރިން އޭނާއަށް ފެނުނު ހިޔާލީ ހުވަފެން ހަނދާނަށް އައުމުން ޖެހިލުންވި އެވެ.\n"ފުރަތަމަ ކޮޓަރީތެރޭ އުފަލުގައި އުދުހޭނީ، ދެން އެނދުމަތީގައި ފީނާނީ، ވަރު ބަލިވީމަ އަހަރެންގެ މޭމަތީގައި ބިންތި ނިންދަވާނީ!" ރުޝްދު ސަމާސާ ކޮށްލި އެވެ. އާ ކައިވެންޏާ އެކު އަރާމް ތަންމައްޗަކުން ލިބޭނެ މީރު ކަމަކަށްޓަކައި ފަހުރުވެރިވެފައިވާ ކަހަލަ އެވެ. އެކަމަކު ރުޝްދުގެ ކޮނޑުގައި ބޯ ޖައްސާލައިގެން އޮތް ބިންތު އޮތީ ހިމޭނުންނެވެ.\nމިރޭ އަހަރެން ކުރަން ޖެހޭނީ ތަފާތު ތަޖުރިބާއެއް! މިރޭ، ރުޝްދު އަހަރެން ނިދިޔަ ދޭނެބާ! ބިންތުގެ ހިތަށް އެރި އެވެ. ބާރެއް ނުފޯރާ ލޯބީގެ އޮއިވަރެއް ތެރޭގައި އޭނާގެ ހަށިގަނޑު ބެހިގެންދާނެ ގޮތް ހިތަށް ގެނެވޭ ވަރުން ކަންބޮޑުވެފައި ވިޔަސް އެކަން ފޮރުވަން ބިންތު ހީލި އެވެ.\nގެއަށް އާދެވިއްޖެ އެވެ؛ ކޮޓަރިއަށް ވަނުމާއެކު ބިންތު ބިރުގަންނަން ފެށި އެވެ. ވާނެ ގޮތަކާއި މެދު އެވެ. ދުވަހަކު ވެސް ނުވާ އާ ގޮތެއް ވާނެ ކަން ޔަގީނެވެ.\n"ހިނގާ ފޮޓޯތައް ބަލަން،" ވަގުތު ނަގާލުމުގެ ނިޔަތް ގަނެގެން ބިންތު އެނދުގައި ޖައްސާލި އެވެ.\n"ފުރަތަމަ ފޮޓޯ ލޯގަނޑު ހަރުކޮށްލަމާ!" ލައިގެން ހުރި ކޯޓު ބާލައި އަލަމާރީގައި އަޅުވާލަމުން ރުޝްދު ބުންޏެވެ. ބިންތު އަށް ވަގުތުކޮޅެއް ލިބުނެވެ. އެހެންވެ ހިތުން ރުހުމުން ފޮޓޯ ލޯގަނޑު ދިއްކޮށްލި އެވެ.\n"އަން، ކޮންތާކު ހަރުކުރާނީ؟"\nރުޝުދު ފޮޓޯ ލޯގަނޑު ކިހިލީ ޖަހައިލި އެވެ. އަލަމާރީގެ ޑްރޯވާ ތެރެއިން މޮހޮރެއް ހޯދައިގެން ތެދުވި ވަގުތު ސިއްސައިގެން ދިޔަ އެވެ. ބިންތު ހުރީ އޭނާ އަރައިގެން ހުރި ހައިހީލް ފައިވާނުގެ އެއްކިބަ އަތަށް ނަގައިގެންނެވެ. ރުޝްދު އެނބުރިލި ވަގުތު ފައިވާނުގެ ކަށި އޭނާގެ ލޮލަށް ނުހެރުނީ ނަސީބަކުންނެވެ.\n"ތީ ކޯންޗެއް... ތި އުޅެނީ ކީއްކުރަން؟"\n"މޮހޮރު ޖަހާނެ އެއްޗެއް ވެސް ބޭނުންވާނެއެއްނު!" ބިންތު ބުންޏެވެ.\n"ހާދަ މޮޅޭ!" ރުޝްދު ގާތަށް އައީ ހިންޏެވެ. މޮހޮރު އަނގައިގެ ތެރެއަށް ލައިގެން އެނދު މައްޗަށް އެރި އެވެ. ބޮޑު އެނދުގެ ބޯލާ ކޮޅާ ދިމާ ފާރުގައި މޮހޮރު ޖައްސާފައި ފައިވާނުން ތަޅަން ފެށި އެވެ.\n"އައްދިއްޔޯ... އަތުގަ އެ ޖެހުނީ،" މޮހޮރު ދިޔައީ ބުރައިގެނެވެ. ދެ ވަނަ ފަހަރު މަސައްކަތް ކޮށްގެން ރުޝްދު މޮހޮރު ޖަހައި، ފޮޓޯ ލޯގަނޑު އަޅުވައިލި އެވެ.\n"ރީތިތަ... މިތަން ކަމުދޭތަ؟"\n"ކަމަކު ނުދޭ. އެނދުގައި ތިބޭއިރު ނުއެއް ފެންނާނެ."\n"ތި ވާހަކަ ބުނަން ތީނީ ހަރުކޮށް ނިމެންދެންތަ... ވަރިހަމަ ދެން އެހެންތާކަށް ބަދަލެއް ނުކުރެވޭނެ،" ރުޝްދު ފަރުވާ ކުޑަކޮށްލި އެވެ. ފޮޓޯ މެދަށް ޖައްސާލައި ރީތިކޮށްލި އެވެ.\n"ތިތާ ހަރުކުރަން، ރުޝްދު އަހަރެން ގާތުގައި އެހިންތަ... ތިތާ ތިބައިންދަންޏާ ފޮޓޯއިން އަހަރެން ކަނޑާލާ. މަށެއް ބޭނުމެއް ނޫން އެނދުގައި އޮންނައިރު ނުފެންނަ ގޮތަށް ބައިންދާކަށެއް،" ބިންތުވެސް ނުރުހިފައި ޖަވާބު ދިނެވެ.\n"ދެން ބިންތު ހިތްހަމަ ޖެހޭ ތާކު ހަރުކުރަންވީނު... މީ މަށަށް ކަމުދާތަން." މޮހޮރުން ލޯގަނޑު ނައްޓާލުމަށް ފަހު ރުޝް، އެނދުމައްޗަށް ލޯގަނޑު އެއްލި އެވެ. ފައިވާން ކިބައިން ތަޅައިގަތްގަތީނުން މޮހޮރުވެސް ނައްޓާލި އެވެ. ފާރު، ހަރުކަމުން މޮހޮރު ވަދެފައި ހުރީ ވަރަށް ކުޑަ ތަންކޮޅަކަށެވެ.\n"ގެނޭ ތި މޮހޮރު... އަހަރެން ހަރުކޮށްފާނަން... މިތާ ހަރުކުރާނީ،" ބިންތު ލޯގަނޑު ހިފައިގެން ގޮސް ކޮޓަރީގެ ސޯފާ މައްޗަށް އަރާ އެ ދިމާލުގައި ލޯގަނޑު ޖައްސާލި އެވެ.\n"ތިތާ ތި ހަރުކުރަނީ ކާކަށް ދައްކަން."\n"އެހެންވީއިރު، މިތާ ހަރުކުރާނީ!" އަނެއްކާ ފާހާނާ ދޮރުގެ މަތީގައި ޖެއްސި އެވެ.\nބިންތު ގަންނަ ގަނޑު ބަލަހައްޓައިގެން ރުޝްދު އަކަށް ނުހުރެވުނެވެ. ފޯރި އަރަމުން ގޮސް ކުޅިވަރު ފެށުނެވެ. ބާރަށް ހިނގައިގަތެވެ. ވިއަރި އަރައިގަތެވެ.\n"ބިންތު ރުޅިއަޔަސް ހެޔޮ، ލޯގަނޑު ބައިންދާނީ އަހަރެން ބޭނުންތަނެއްގައި. މީ އަހަރެންގެ ގެ. އަހަރެން ބޭނުން ތަނެއްގައި ލޯގަނޑު އިންނާނީ،" ރުޝްދު ލޯގަނޑު އަތުލާން އުޅުނެވެ. ބިންތު އުޅުނީ ނުދޭށެވެ. އެ ވަގުތު ރާސްލާފައި އެއްޗެއް އިރައިގެން ދިޔަ އަޑު އިވުމުން ދެ މީހުން އެކުގައި ސިހުނެވެ. ބަލައިލިއިރު ބިންތު ލައިގެން ހުރި ވެޑިން ޑްރެސް ފާހާނާގެ ތަޅުގެ އަތްގަނޑުގައި ހުރީ އަޅައިގެންފަ އެވެ. އަރިކަށިން ފެށިގެން ތިރިއަށް ފޫޓެއްހާ ތަން ވަނީ އިރައިގެން ގޮސްފަ އެވެ.\n"ކޮބާ ރީތި ވެއްޖެއެއްނު!" ފުރަތަމަ ރުޝްދުއަށް ހީގަނެވުނީ އެވެ.\n"އުން... މަށަށް ވަރިހަމަ ރުޝް މި ދިރުވާލިއަސް... އެކަމަކު ފޮޓޯގަނޑުގައި އަހަރެން އިންބައި ކަފާލާފައި ގެނޭ. އެ ގެންގޮސްފާނަން އަހަރެންގެ ގެއަށް،" ބިންތުގެ ރުޅި ގަދަވި އެވެ.\n"ބުނަން... ނުވާނެ ކަފާލައިގެނެއް... އެހެންވިއްޔާ މަަށަށް ވެސް އެނގޭނެ ކުރާނެ ކަންތައް،" ދެ މީހުނަށްވެސް ދައުވާ ކުރެވުނީ އެ މީހެއްގެ ގޮތް ކުރިއަށް ނެރުމަށެވެ.\n"ހެވޭ... އަދި މަގޭ ފައިވާން ވެސް ހަލާކު ކޮށްލައިފިޔޭ... ދެން ނުދޭނަން މިއެއް،"\n"އޭ... ބލއއނ... މަގޭ އަތަށް މޮހޮރޭ އެވަނީ!" ރުޝްދުގާތަށް ވަރަށް ރުޅި އައެވެ. ތަދުވި އިނގިލި ތަޅުވައިގެންފައި އަނގައިގެ ތެރެއަށް ކޮއްޕަމުން ދުއްވައިގަތެވެ. ފޮޓޯ ލޯގަނޑު އެނދުމައްޗަށް އެއްލައިލި އެވެ. އެ ދިއަގޮތަށް ގޮސް ބިންތުގެ ހެދުމުގެ ބަދަނުން ތިރިއަށް އިރާލި އެވެ. މި ފަހަރު އަނެއް ފަރާތުންނެވެ. ބިންތުވެސް މަޑަކުން ނުހުރެ އެވެ. ރުޝްދުގެ މޭމަތީ ނިޔަފަތި އަޅުވައި ދަމައިގަތެވެ. ބާލީސްތައް އުކަން ފެށި އެވެ. އެނދުގެ ބެޑްޝީޓް ދަމައިގަތެވެ. ޑްރެސިން ޓޭބަލް ހާވައިގަތެވެ. "ގޯޝް" މަރުކާގެ ކްރީމް ފުޅީގެ މެދުގައި ހިފާ ފިތާލި ފިތާލީނުން ތަޅުން މައްޗަށް ހުސްކޮށްލި އެވެ.\n"މިއޮތީ ގެއެއް ލިބިފައި... މި ގޭގައި މަގޭ ފޮޓޯގަނޑެއްވެސް ބައިންދައިގެން ނުވާނެ،" ކިޔޭ ނުކިޔޭވެސް ބިންތުއަށް ނޭނގެ އެވެ. ރުޅި ގަދަކަމުން ރޫރޫލަ އެވެ. އެންމެ ފަހުން ޑްރެސިން ޓޭބަލް މަތީގައި އޮތް ފޮޓޯ އަލްބަމްވެސް ފާހާނާއާ ދިމާއަށް ހޫރާލި އެވެ.\n"ބިންތޫ... މީ ދެން ހަމަ ތިހާ ރުޅި އަންނަންވީ ކަމެއްތަ... އަން ބިންތު ބޭނުން ގޮތެއް މިއަށް ހަދާ... މަށަށް ވަރިހަމަ ފާހާނާގައި ހަރުކުރިޔަސް ބާލީސް ދޮށަށް ލިޔަސް،" މަންޒަރު ބަދަލުވާން ފެށުމުން ރުޝްދު ގޮތް ދޫކުރަން ބޭނުންވި އެވެ.\n"މަށެއް ބޭނުމެއް ނޫން ތިއެއް. ބުނެފީމެއްނު ފޮޓޯގަނޑުން އަހަރެންގެ ބައި ކަފާލާށޭ،" ރުޝްދު ފޮޓޯގަނޑު ދިއްކޮށްގެން ހުއްޓާ ބިންތު ޖަހައިގަތެވެ. އޭނާ އުޅުނީ ފޮޓޯ ލޯގަނޑު ރޫޅާލައި ފޮޓޯގަނޑު ދެފަޅި ކޮށްލާށެވެ. ގޮތްދޫކުރަން ބޭނުންވި ރުޝްދުއަކަށް އެ ގޮތް ކަމަކު ނުދިޔަ އެވެ. އެހެންވެ އަނެއްކާވެސް އަންނަން ޖެހުނީ ރުޅި އެވެ.\n"މަށަށް ވެސް ހެޔޮ ދެން ކޮންމެ ގޮތެއް ވިޔަސް... ގެނޭ ތި."\nދެ މީހުން އޮޅުލައިގަތެވެ. ފޮޓޯ ލޯގަނޑާއެކު ދެ މީހުން ވެއްޓިއްޖެ އެވެ. ކްރީމްތައް މަތިން ކައްސާލައިގެން ގޮސް ރުޝްދުގެ ބޯ ޖެހުނީ އެނދު ފަޑީގަ އެވެ. ވީ ތަދުން ބޮލުގައި އަތް އެޅުނެވެ.\n"އައްދިއްޔޯ" ކުއްލިއަކަށް ބިންތު ރުޝްދުގެ ގައިގައި ދަތް އެޅި އެވެ. ތަދުގެ މައްޗަށް ވެރިވީ އަދި މާގަދަ ވޭނެކެވެ. ރުޝްދު ހަޅޭއްލަވައިގަތެވެ. އަތް ހޫރާލާފައި ބިންތު ކޮއްޕާލި އެވެ. ބިންތު ދިޔަލެއް ބާރުކަމުން އަތުން ދޫވި ފޮޓޯ ލޯގަނޑު ބުރައިގެން ގޮސް ތަޅުމުގައި ޖެހުނެވެ. ފެނުނީ އެކަށް ކުދިކުދިވެފައި އޮއްވަ އެވެ.\n"ކޮބާ ރީތި ވެއްޖެ، އެ ދިއައީ ތަޅައިގެން!" ރޮވޭގޮތްވެފައި ހުރި ބިންތު އަށް ބުނެވުނެވެ.\n"ދެން ރޯނެ ކަމެއް ނެތޭ... އެކަން އެ ނިމުނީނު. ހުރިހާ ސަކަރާތެއް ތިގަތީ އެހެން ނުވެގެނެއްނު،" އަރައިގެންފައި ހުރި ރުޅީގައި ރުޝްދު ބިންތުއާ ދިމާއަށް ފައި ހޫރާލި އެވެ. ޖެހުނުނަމަ ބިންތުއަށް ވަރެއްވީސްކަން ގައިމެވެ. ނުޖެހުނީ ނަސީބަކުންނެވެ. ރުޝްދު ހިމޭނެއް ނުވި އެވެ. ބިއްލޫރިތަކުގެ ތެރޭގައި އޮތް ފޮޓޯގަނޑު ނަގައި ދެ ފަޅިއަށް އިރާލާފައި ބިންތުގެ ބައި ދުރަށް ހޫރާލި އެވެ. ދުރަށް ގޮސް ސޯފާގެ ތެރެއަށް ވެއްޓިގަތެވެ.\nގަޑި ދިޔަ ގޮތް އެކަކަށް ވެސް ނޭނގެ އެވެ. ކަންވީ ގޮތުން ދެ މީހުންވެސް ދެރަވެފައިވާ ކަހަލަ އަސަރެއް މޫނުން ފާޅުވެ އެވެ. އެކަމަކު އަމިއްލަ ގޮތުގައި ހިފަހައްޓައިގެން ތިބީ އެވެ. ބޮޑާ ހާކައިގެނެވެ. ފޮޓޯ ލޯގަނޑާހެދި އުފަންވި ސަކަރާތްގަނޑު ހިނދެމުން ހިމޭންވަމުން ދިޔައިރު ބިންތު އިނީ ނިޔަފަތި ކާލަކާލަ އެވެ. ނިދި އައިސްފި އެވެ. ތާއްޔާ ޖެހެން ފެށި އެވެ. އެންމެ ފަހުން، ތަރުތީބެއް ނެތް އެނދުމަތީގައި ހުރަހަށް ޖެހުނު ގޮތަކަށް ނިދައިފި އެވެ. ނިތް ކުރީގައި އަތް ބާއްވައިގެން ސޯފާއަށް ވެއްޓިގަނެގެން އޮތް ރުޝްދުއަށް ވީ ގޮތެއް ނޭނގުނެވެ. މަޑު ރާގަކަށް ގުގުރި ދަމަން ފެށި އެވެ. ދެ މީހުން އެދޭ ގޮތަށް ނޫނީ އެއްވެސް ކަމެއް ވިޔަ ނުދޭން ކުރި އުއްމީދުގެ ނަތީޖާ ކައިވެނީގެ ފުރަތަމަ ރޭ ވެސް ޖެހުނީ ދިމާ އިދިކޮޅަށެވެ. އެންމެ ފަހުން ނިދުނީ އެވެ. ކަށި ތަންމައްޗެއްގަ އެވެ. އަރާމެއް މީރު ކަމެއް ނުލިބުނެވެ. ކޮންމެވެސް އެކަކު ބިއްލޫރިތައް ސާފުކޮށް ކުނިވަށިގަނޑަށް އަޅައިލާއިރު އެކަން އިހުސާސް ވާނެ އެވެ. (ނިމުނީ)


Maabandu Anhenaku Rape Kuri Massala Eh Fenmathi Vejje - Vaguthu\nމާބަނޑު އަންހެނަކު ރޭޕްކުރި މައްސަލައެއް ފެންމަތިވެއްޖެ\nއިންޑިއާގެ ވެސްޓް ބެންގަލްގެ އަވަށެއްގައި ތިން މީހަކު ވެގެން މާބަނޑު އަންހެނަކު ރޭޕްކޮށްފިއެވެ.\nއިންޑިއާ ވެގެން ގޮސްފައި ވަނީ އަންހެނުންނަށް ބިރުވެރި ގައުމަކަށެވެ. ކޮންމެ ދުވަހަކުވެސް އެ ގައުމުގައި ރޭޕްގެ މައްސަލަތައް ފެންމަތިވެއެވެ.\nރިޕޯޓްތައް ބުނާގޮތުއި، މިދިޔަ ބުރާސްފަތި ދުވަހު، އެ ހާދިސާ ހިނގިއިރު، އެ އަންހެން މީހާ ހުރީ އެކަނިމާއެކަނި ގޭގައެވެ. އޭނާ ހުރީ ފިރިމިހާގެ އިންތިޒާރުގައި ކަމަށް ވެއެވެ. އަދި އެ އަންހެން މީހާ ރޭޕްކުރި އޭނާގެ ބަނޑަށް ހަތަރު މަސް ކަމަށްވެސް ވެއެވެ.\nއެ ތިން މީހުން އެ އަންހެން މީހާ ރޭޕްކޮށްފައި ވަނީ، އޭނާ ދިރިއުޅެމުންދާ ގޭގެ ދޮރުގެ ޓަކި ޖެހުމުން ދޮރު ހުޅުވާލި ތަނުންނެވެ. އެ އެ އަންހެން މީހާ ދޮރު ހުޅުވީ އެއީ އެ އަންހެން މީހާގެ ފިރިމީހާކަމަށް ހީކޮށް ކަމަށްވެސް އެ އަންހެން މީހާ ބުންޏެވެ.\nރިޕޯޓްތައް ބުނާގޮތުގައި، އެ އަންހެން މީހާ ދޮރު ހުޅުވާލުމުން އެ މީހުން ގަދަކަމުން އެގެއަށް ވަދެ އެ އަންހެން މީހާ ރޭޕްކޮށް އަނިޔާވެސް ކުރިއެވެ. އަދި އެ އަންހެން މީހާގެ ފިރިމީހާ މަސައްކަތު ނިންމާލުމަށްފަހު ގެއަށް އައިއިރު، އޭނާގެ އަންހެނުން އޮތީ ހަބަރު ހުސްވެގެން ބިންމައްޗަށް ވެއްޓިފައިކަމަށްވެސް ވެއެވެ. އެ އަންހެން މީހާގެ ފިރިމީހާއަކީ މެކޭނިކެއްގެ ގޮތުގައި މަސައްކަތް ކުރަމުން އަންނަ މީހެކެވެ.\nއެ މައްސަލަ މިހާރު ވަނީ ފުލުހަށްވެސް ހުށަހަޅާފައެވެ. އަދި އެކަން ފުލުހުން ބަލަމުން އަންނައިރު، އެ އަންހެން މީހާ ރޭޕް ކުރި ތިން މީހުން ފިލާފައިވާކަަމަށް ވެއެވެ.\nއިންޑިއާގައި 80 އަހަރުގެ އަންހެނަކު ރޭޕްކޮށްލައިފި\nއޮކްޓޯބަރ 15, 2018 17:39\nތީ މޯދީގެ އަސްލު ސިޔާސަތު ރޭޕިސްތާން\nއޮކްޓޯބަރ 15, 2018 17:45\nއޮކްޓޯބަރ 16, 2018 02:25\nއޭނަ ރޭޕްކުރީ ކަލޭތަ؟ ކަލެއަށް ތިވަރަށް ތިއިނގެނީ!!\nއޮކްޓޯބަރ 15, 2018 18:03\nދެން އަޑުު އިވޭނީ ބަގުވާން ރޭޕްކުރި ވާހަކަ. ނުކުރާކަމެއްވެސް ނޭގެ.\nއޮކްޓޯބަރ 15, 2018 18:48\nޢެމީހުން ވާހަކަ ނުދައްކާ ދުނިޔެ މަތީގަ،، ދެވަނަ ސަދޫމް\nއޮކްޓޯބަރ 16, 2018 13:12\nހައްގު އަޒާބު ލިބޭނެ މާތްﷲ އިރާދަފުޅުން


Maziya balikko TC in New aa gaaiy kohfi | Mihaaru\n22 އޮކްޓޯބަރ 2017 - 00:30 8 comments\nއެއް ވަނައިގައި ނިއު 24 ޕޮއިންޓާ އެކު އޮތްއިރު ޓީސީ ދެ ވަނައިގައި އޮތީ 22 ޕޮއިންޓް ހޯދައިގެންނެވެ. މި މެޗުން ބަލިވި މާޒިޔާ 19 ޕޮއިންޓާ އެކު ތިން ވަނައިގައި އޮތްއިރު އެ ޓީމާ ނިއުއާ ދެ މެދު ފަސް ޕޮއިންޓުގެ ފަރަގެއް މިހާރު އެބައޮތެވެ.\nކެޕްޓަން އަސަދުﷲ އަބްދުﷲ އަނިޔާގައި ހުރުމުން މާޒިޔާގެ އެޓޭކުގައި މިހާރު އެންމެ މުހިއްމު ދައުރެއް އަދާކުރާ މުހައްމަދު އުމެއިރު ސަސްޕެންޝަނުގެ ސަބަބުން މިރޭ ނުކުޅެ އެވެ. އަނެއްކޮޅުން ފުރަތަމަ ހާފުގައި ސަމޫހު އަލީ (ސަމުއްޓެ) އަށް އަނިޔާވެ މާޒިޔާ އަށް އިތުރު މައްސަލަތަކެއް ދިމާވި އެވެ.\nއެކަމަކު މި މެޗުން މޮޅުވުމުގެ ހުރިހާ ކްރެޑިޓެއް ހައްގު ވަނީ ޓީސީގެ ކުޅުންތެރިންނަށެވެ. މާޒިޔާ އަށް ދުލެއް ނުދީ ފުރަތަމަ ހާފުގައި ކުޅުނުއިރު ލީޑަށް ފަހު ވެސް އައީ ކައުންޓާ އެޓޭކުގައި ނުރައްކާކުރަމުންނެވެ.\nމެޗުގެ ކުރީކޮޅު ޓީސީގެ އިބްރާހިމް މަހުދީ (ފޭދޫ އިއްބެ) ވަނީ މާޒިޔާގެ ގޯލަށް ދެ ހަމަލާ ފޮނުވާލައިފަ އެވެ. އެ ޓީމަށް ލީޑު ނަގައިދިނީ ފުރަތަމަ ހާފުގެ އިތުރު ވަގުތުގެ ތެރޭގައި އިބްރާހިމް ވަހީދު ހަސަން (އިއްބެ) އެވެ. މެޗުގެ މޮޅު ކުޅުންތެރިއާގެ މަގާމް ހޯދި އިއްބެ އުފެއްދި އެޓޭކެއްގައި، ދެ ވަނަ ފަހަރަށް ބޯޅަ ލިބުމުން މާޒިޔާގެ ޑިފެންޑަރެއް ކައިރިން ނައްޓާލުމަށް ފަހު އޭނާ ފޮނުވާލި ހިތްގައިމު ބޯޅަ ގޮސް ވަނީ ގޯލުގެ ކަނަށެވެ.\nދެ ވަނަ ހާފު ފަށައިގެން ދެ ވަނަ މިނެޓުގައި ޓީސީގެ ނާއިޒް ހަސަން (ދާދު) ގޯލް ޖެހުމާ ގާތަށް ދިޔަ އެވެ. އޭނާ އަށް ހުސްކޮށް ލިބުނު ބޯޅަ ކޮންޓްރޯލް ކުރުމަށް ފަހު ފޮނުވާލަން ބެލިއިރު މާޒިޔާގެ ކުޅުންތެރިން ވަނީ މަގާމްތަކަށް އަރައިފަ އެވެ. އެއާ އެކު އޭނާ އެ ބޯޅަ ހިފައިގެން އޭރިއާ ތެރެއަށް ވަދެ ފޮނުވާލި ޝޮޓް ގޯލާ އަމާޒެއް ނުވި އެވެ.\nމާޒިޔާ އިން މި ހާފުގައި ގޯލެއް ޖެހުމާ އެންމެ ގާތަށް ދިޔައީ 63 ވަނަ މިނެޓުގަ އެވެ. އަމްދާން އަލީ (އެންޑީ) އަށް އަނިޔާވުމުން މެޗުގެ ފަހު ބައިގައި ސެންޓްރަލް ޑިފެންޑަރަކަށް ކުޅުނު މުހައްމަދު އިރްފާން (އިރޭ) އޭރިއާ ތެރެއަށް ހުރަސްކުރި ބޯޅަ، މިރޭ ފޯވާޑަކަށް ކުޅުނު އަސްހަދު އަލީ (އަޑުބަރޭ) ބޮލުން ޖަހަޖަހާ އޮއްވާ ޓީސީގެ ނޭޕާލް ގޯލްކީޕަރު ކިރަން ޝެމްސޮން ހިފި އެވެ.\nމާޒިޔާ އިން ކުރިއަށް ޖެހެމުން ދިޔަ ވަރަކަށް ޓީސީން ދިޔައީ ކައުންޓާގައި ނުރައްކާކުރަމުންނެވެ. އެގޮތުން 76 ވަނަ މިނެޓުގައި، ބަދަލު ކުޅުންތެރިއާ ކޮނޭލިއަސް ސްޓެވާޓް ހުރަސްކުރި ބޯޅަ ގޯލް ކުރިމަތީ އެކަނިމާއެކަނި ހުރެ ފޭދޫ އިއްބެގެ ފައިގައި ލައްވާނުލި އެވެ. އެކަމަކު 84 ވަނަ މިނެޓުގައި ކައުންޓާ އެޓޭކެއްގައި އޭނާ ވަނީ ކުރިއަށް އަރައި މާޒިޔާގެ ތިން ކުޅުންތެރިން ކައިރިން ނައްޓާލުމަށް ފަހު ގޯލް ޖަހައި ޓީސީ އަށް ލީޑު ފުޅާކޮށްދީފަ އެވެ.\nމެޗުގެ އިތުރު ވަގުތުގައި މާޒިޔާ އަށް ޕެނަލްޓީއެއް ލިބި، އިސްމާއިލް އީސާ ޕެނަލްޓީ ކާމިޔާބުކޮށް ތަފާތުކުޑަކުރި އެވެ. އެކަމަކު ފަހު ތިން މިނެޓުގެ ތެރޭގައި އެ ޓީމަށް އިތުރު ގޯލެއް ޖެހޭ ގޮތެއް ނުވި އެވެ.\n"ނެތް ބުނާނެ އެއްވެސް އެއްޗެއް،" ހިތްހަމަނުޖެހިފައި ހުރި މާޒިޔާ ކޯޗު މަރްޔަން ސެކުލޮސްކީ ބުންޏެވެ. "އަހަރެމެން އަތުން މެޗު ގެއްލިއްޖެ ފުރަތަމަ ހާފުގެ އިތުރު ވަގުތު (ޓީސީ ލަނޑު ޖެހި ހިސާބުން). މަސައްކަތްކުރިން މެޗުގެ ތެރެއަށް ވަންނަން. އެކަމެއް ނުވި. އަނިޔާއަކަށް ފަހު އަނިޔާއެއް ވަމުން ދިޔައީ."\nއޭނާ ބުނީ އަދި ފަސް މެޗު އެބައޮތް ކަމަށާއި އެހެންކަމުން އަދި އޭނާގެ ޓީމު ޕްރެޝަރަށް ނުވެއްޓޭ ކަމަށެވެ.\n"ފަސް މެޗުން އެއީ 15 ޕޮއިންޓް. ކޮންމެ ގޮތެއް ވެސް ވެދާނެ. ހިނގާ ބަލަމާ،" ސެކުލޮސްކީ ބުންޏެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ މޮޅު މިވީ އެންމެ މުހިއްމު އަދި އެންމެ އުނދަގޫ އެއް މެޗުން ކަމަށާއި މިރޭ މޮޅުވުމަށް ވުރެ ވެސް ފާހަގަކުރަނީ ކުޅުންތެރިން ކުރި މަސައްކަތް ކަމަށެވެ.\n"މާޒިޔާ އަކީ ޑިފެންޑިން ޗެމްޕިއަން. އަދި އެންމެ ވަރުގަދަ ސްކޮޑް. އަނެއްކާ މި ސީޒަނުގައި ވެސް އެންމެ ރަނގަޅަށް ކުޅޭ އެއް ޓީމު. (އެހެންވެ) މިއީ އެންމެ މުހިއްމު އެއް މެޗު. އެންމެ އުނދަގޫ ވެސް އެއް މެޗު. މިއަދު ނަތީޖާ އަށް ވުރެ ވެސް ހިތްހަމަޖެހެނީ ކުޅުންތެރިންގެ އެފޯޓާ މެދު،" ނިޒާމްބެ ބުންޏެވެ.\nމި ނަތީޖާއާ މެދު ލީގު ޗެމްޕިއަންކަމާ މެދު އުއްމީދު ކުރަންތޯ އެހުމުން ނިޒާމްބެ ބުނީ ލީގަށް ކޮލިފައިވި ހިސާބުން އެކަމަށް އުއްމީދުކުރަމުން އަންނަ ކަމަށެވެ.\n"އެކަމަކު އެއީ ފަސޭހަ ކަމެއް ނޫން. އަދި މި ހިސާބުން ފަސޭހަކޮށްލެވެން ވެސް ނެތް،" ނިޒާމްބެ ބުންޏެވެ.


3 Rasheh Gai Resort Hadhan Hulhuvaalaifi - Vaguthu\nތިން ރަށެއްގައި ރިސޯޓް ހަދަން ހުޅުވާލައިފި\nފަތުރުވެރިކަމާބެހޭ ކަންކަމަށް ދޫކުރާ ތަންތަނުގެ ލިސްޓަށް ރ.އަތޮޅު ވިލިނގިއްޔާ ގއ.ހުޅިމެންދޫ އަދި އެ އަތޮޅު އޮޑަގައްލާ އިތުރުކޮށްފިއެވެ.\nފަތުރުވެރިކަމާބެހޭ ކަންކަމަށް ދޫކުރާނެ ރަށްރަށާއި ފަޅުތަކުގެ އަދަދާއި، އެ ތަންތަނާބެހޭ މައުލޫމާތު ހިމެނޭ ލިސްޓަށް ޓްއަރިޒަމް މިނިސްޓްރީ އިން މިތިން ރަށް އިތުރު ކުރީ އިއްޔެ ކުރި އިއުލާނެއްގައެވެ.\nޓްއަރިޒަމް މިނިސްޓްރީ އިން ކުރި އިއުލާން ގައި ތިން ރަށުގެ އަންދާޒާ ކުރެވޭ ބޮޑު މިނާއި އަންދާޒާ ކުރެވޭ އެކުއިޒިޝަން ކޮސްޓް ހިމަނާފައި ވެއެވެ.\nރ.ވިލިނގިއްޔަކީ 3.60 ހެކްޓަރުގެ ރަށެކެވެ. އެރަށުގެ އެކުއިޒިޝަން ކޮސްޓްގެ ގޮތުގައި 2،070،000 ޑޮލަރު އަރާނެ ކަމަށް އަންދާޒާ ކުރެވޭ ކަމަށް އިއުލާނުގައި ވެއެވެ.\nގއ.ހުޅިމެންދޫގެ ބޮޑުމިނުގައި 5.20 ހެކްޓަރު ހުންނާނެ ކަމަށް ލަފާކުރެވޭ އިރު އެކުއިޒިޝަން ކޮސްޓްގެ ގޮތުގައި 650،000 ޑޮލަރު އަރާނެ ކަމަށް އަންދާޒާ ކޮށްފައިވެއެވެ. 0.77 ހެކްޓަރު ހުންނަ އޮޑަގައްލާގެ އެކުއިޒިޝަން ކޮސްޓްގެ ގޮތުގައި 96،250 ޑޮލަރު އަރާނެ ކަމަށް އަންދާޒާ ކޮށްފައި ވެއެވެ.\nޓްއަރިޒަމް މިނިސްޓްރީން ކުރި އިއުލާނުގައި ވިދާޅުވީ އެ އަދަދުތަކަކަކީ އެ މިނިސްޓްރީގެ މިހާރު ފެންނަން ހުރި ރެކޯޑުތަކުން ހާމަވާން ހުރި އަދަދުތަކެކެވެ. ނަމަވެސް އަސްލު އެކިއުޒިޝަން ކޮސްޓު ކަށަވަރު ކުރެވޭނީ ޓޫރިޒަމް މިނިސްޓްރީން ގަބޫލު ކުރާ ފެންވަރުގެ ސާވެއާރ އެއް އެތަނެއްގެ ބޮޑުމިނާއި ގުޅޭ ގޮތުން އެކުލަވާލާ ރިޕޯޓަކުން ކަށަވަރު ކުރެވޭ ބޮޑުމިނުގެ މައްޗަށް ބިނާކޮށް ކަމަށް އެ މިނިސްޓްރީން ވިދާޅުވެއެވެ.\nޖޫން 26, 2018 10:12\nރާއްޖެ ދުވަހަކުވެސް ދެކިފައިނުވަފަދަ ތަރައްޤީ މިއަދުގެ ސަރުކަރުން ގެނެސްދީ ، އާއުސްމިިންތަކަށް ރާއްޖެ ގެންދާއިރު މި ތަރައްޤިއާއި ކުރިއެރުން ހުއްޓުމެއްނެތި ކުރިޔަށްގެންދިޔުމަށް ރައީސްޔާމީނަށް ދެވަނަދައުރު ދިނުމަށް ދިވެހިރައްޔިތުން ތައްޔާރުތޯ؟ ޙަފްޞާ އާއި ޙަފްޞާގެ ޢާއިލާ ތައްޔާރު!\nޖޫން 26, 2018 11:56\nމަށާ މަގޭ އައިލަވެސް ތައްޔާރު


Ras Online - މޭޔަރު ހަމަ ތަކުރާރުކޮށް ދަންނަވަނީ ފްލެޓްތަކަށް ވަދެވޭވަރުކުރަން9މަސް ދިނުމަށް\nމޭޔަރު ހަމަ ތަކުރާރުކޮށް ދަންނަވަނީ ފްލެޓްތަކަށް ވަދެވޭވަރުކުރަން9މަސް ދިނުމަށް\nއަހުމަދު ޝާހް 20 ޖުލައި 2021 - 21:28\nމާލޭ ސިޓީގެ މޭޔަރ ޑރ. މުޙައްމަދު މުޢިއްޒު\nހިޔާ ފްލެޓްތަކުގެ ފިނިޝިންގއަށް ނުވަތަ އެތަނަށް ވަދެވޭވަރުކުރަން9މަސް ދުވަސް ދިނުމަށް މާލޭ ސިޓީގެ މޭޔަރު ޑރ. މުޙައްމަދު މުޢިއްޒު ވިދާޅުވަމުން ގެންދަވާ ވާހަކަ މިއަދުވެސް ތަކުރާރު ކުރަށްވައިފިއެވެ.\nކުރީގެ ރައީސް، ރައީސް ޢަބްދުﷲ ޔާމީންގެ ސަރުކާރުން ޢިމާރާތް ކޮށްފައިވާ ހިޔާ ފްލެޓްތަކުގެ ފިނިޝިން މަސައްކަތަށް ދީފައިވާ ތިން މަހުގެ މުއްދަތު ގުނަށް ފަށާނެ ތާރީހެއް ވަރަށް އަވަހަށް އިއުލާނު ކުރާނެ ކަމަށް ހައުސިން ޑިވެލޮޕްމަންޓް ކޯޕަރޭޝަނުން ބުނެފައިވާތީ، ޑރ. މުއިއްޒު ވަނީ ފިނިޝިންއަށް މިހާރު ދީފައިވާ ތިންމަހުގެ މުއްދަތު އިތުރުކުރަން އަދިވެސް ނުވިސްނަވަންތޯއޭ ވިދާޅުވެ ސުވާލުކުރައްވާފައެވެ.\nހިޔާ މަޝްރޫޢުގެ ފްލެޓްތައް ލިބުނު ފަރާތްތަކާއެކު އެއްބަސްވުންތަކުގައި ސޮއިކުރަމުން ގެންދާއިރު، އެޗްޑީސީން ނިންމާފައިވަނީ ފިނިޝިން މަސައްކަތް ނިންމާ މުއްދަތުގައި ފްލެޓުތަކުގެ ކުލި ނުނެގުމަށެވެ. އެމަސައްކަތް ނިންމުމަށް އެޗްޑީސީން ދީފައިވަނީ3މަސްދުވަހެވެ. އެހެން ނަމަވެސް ފްލެޓު ލިބުނު ފަރާތްތަކުން ދަނީ އެ މުއްދަތު އިތުރުކޮށްދިނުމަށް އެދެމުންނެވެ.\nމުއިއްޒު ވިދާޅުވީ ފިނިޝިން މަސައްކަތްތަކަށް މަދުވެގެން ނުވަމަސް ދުވަސްދޭން އެދިވަޑައިގަންނަވާ ކަމަށެވެ. އަދި އެކަމަށް އެދި ސިޓީކައުންސިލުން ސަރުކާރަށް ލިޔެކިއުންވެސް މިހާރު ފޮނުވާފައި ވާނެކަމަށް މުޢިއްޒު ވިދާޅުވިއެވެ. އެހެންނަމަވެސް އަދިވެސް އެކަމަށް އެއްވެސް ޖަވާބެއް ދެއްވާފައި ނުވާކަމަށް މުއިއްޒު ވިދާޅުވިއެވެ.\n"ރައްޔިތުންގެ އާދޭހަށް މިހާ ބީރު ކަންފަތް މި ދެނީ ކީއްވެބާ؟" ޑރ. މުޢިއްޒު ސުވާލު އުފައްދަވާފައި ވެއެވެ.\nހިޔާ މަޝްރޫއުގެ ދަށުން އިމާރާތް ކޮށްފައިވާ 6,720 ހައުސިން ޔުނިޓުގެ ހައްގުވެރިންނާއެކު ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން މިހާރު ވަނީ އެއްބަސްވުން ތަކުގައި ސޮއި ކުރަން ފަށާފައެވެ. ހިޔާ ފްލެޓް ތަކުގެ ފިނިޝިންގެ މަސައްކަތް ކުރުމަށް ތިންމަސް ދުވަހުގެ މުއްދަތެއް ދީފައިވާއިރު، މިތިން މަސްދުވަހުގެ މުއްދަތު ގުނަން ފަށާނީ އެތަނަށް ކަރަންޓު ދޭ ދުވަހުން ފަށައިގެން ކަމަށް އެޗްޑީސީއިން ވަނީ ބުނެފައެވެ. ފްލެޓްތަކުގެ އަގުގެ ގޮތުގައި އެޗްޑީސީން ކަނޑައަލާފައިވަނީ 7،500 ރުފިޔާއެވެ. އަދި މެއިންޓަނަންސް ފީއެއްގެ ގޮތުގައި އިތުރު 1،000 ރުފިޔާ ނެގުމުން ޖުމްލަ މަހެއްގެ މައްޗަށް ދައްކަންޖެހޭނީ 8،500 ރުފިޔާ އެވެ.\nކުރީގެ ރައީސް، ރައީސް ޔާމިންގެ ސަރުކާރުން ހިޔާ ފުލެޓްގެ ކުއްޔެއްގެ ގޮތުގައި ކަނޑައަޅާފައިވަނީ 5،500 ރުފިޔާއެވެ. އަދި މެއިންޓަނަންސް ފީއެއްގެ ގޮތުގައި އިތުރު 1،000 ރުފިޔާ ނެގުމުން ޖުމްލަ މަހެއްގެ މައްޗަށް ދައްކަންޖެހޭނީ 6،500 ރުފިޔާ ކަމަށް ކުރީ ސަރުކާރުން ވަނީ ބުނެފައެވެ. ކުރީ ސަރުކާރުން މިއަގު ކަނޑައަޅާފައިވަނީ ވަކި ލޯނެއްގެ ދަށުން ފްލެޓްތައް އިތުރަށް ފުރިހަމަ ކުރުމަށް ފަހުގައެވެ. ނަމަވެސް މިސަރުކާރުގެ ހައުސިންގ މިނިސްޓަރ ވިދާޅުވީ ކުރީ ސަރުކަރުން މިއަދު ނެރުނީ ނުބައިކޮށް ހިސާބު ޖަހައިގެން ކަމަށެވެ.


India ge Boduvazeeru Raajje in furaavadaigenfi\nމޯދީ ރާއްޖެއަށް ކުރެއްވި ދަތުރުފުޅުގެ ތެރެއިން-- ފޮޓޯ: ރައީސް އޮފީސް\nމޯދީ ރާއްޖެވަޑައިގެންފައިވަނީ އިއްޔެ މެންދުރުފަހު އެވެ. ބޮޑުވަޒީރުކަމުގެ ދެވަނަ ދައުރަކަށް އިންތިހާބުވުމަށްފަހު މޯދީގެ ފުރަތަމަ މަންޒިލަކީ ރާއްޖެ އެވެ. ރާއްޖެއަށް ކުރެއްވި ދަތުރުފުޅު ނިންމަވާލެއްވުމަށްފަހު އެމަނިކުފާނު ވަޑައިގަންނަވާނީ އަވައްޓެރި ސްރީލަންކާ އަށެވެ.\nމޯދީ ރާއްޖެއަށް ކުރެއްވި ދަތުރުފުޅުގައި ހަ އެއްބަސްވުމެއްގައި ވަނީ ސޮއިކޮށްފަ އެވެ. އެގޮތުން ދިވެހި ސިވިލް ސާވިސްގެ 1000 މުވައްޒަފުން ތަފާތު ދާއިރާތަކުން ތަމްރީނު ކުރުމަށާއި އިންޑިއާގެ ކޮޗިނުން ހދ. ކުޅުދުއްފުއްޓާއި މާލެއާ ދެމެދު ފެރީގެ ނިޒާމް ގާއިމްކުރުމާއި ރާއްޖޭގެ ސިއްހީ ނިޒާމް ހަރުދަނާ ކުރުމުގެ އެއްބަސްވުމުގައި ސޮއިކޮށްފައިވެ އެވެ.\nމީގެ އިތުރުން ހައިޑްރޯގްރަފީ އަދި އޯޝަން އިކޮނޮމީއާ ގުޅޭ އެއްބަސްވުމާއި ވައިޓް ޝިޕިން އިންފޮމޭޝަން ހިއްސާކުރުމަށް ދެގައުމުގެ ދިފާއީ ބާރުތަކާ ދެމެދު ވެވުނު އެއްބަސްވުމާއި ކޯޕަރޭޝަން އޮން ކަސްޓަމްސް ކެޕޭސިޓީ ބިލްޑިންގެ އެއްބަސްވުމުގައި ސޮއިކޮށްފައިވެ އެވެ.\nމޯދީއަށް ދިވެހި ދައުލަތުގެ ނިޝާން އިއްޒުއްދީން އިއްޒަތުގެ ވެރިކަމުގެ ލަގަބުވެސް އަރުވާފަ އެވެ. މީގެ އިތުރުން އެމަނިކުފާނު ވަނީ އިއްޔެ ބޭއްވި މަޖިލީހުގެ ހާއްސަ ޖަލްސާގައި ތަގުރީރް ކުރައްވާފަ އެވެ.\nމޯދީ ކުރީގެ ރައީސް މައުމޫނާއި ބައްދަލުކުރައްވަނީ-- ފޮޓޯ: ރައީސް އޮފީސް\nދަތުރުފުޅުގައި އެމަނިކުފާނު ވަނީ ނައިބް ރައީސް ފައިސަލް ނަސީމާއި މަޖިލިސް ރައީސް އަދި ކުރީގެ ރައީސް މުހައްމަދު ނަޝީދާއި ކުރީގެ ރައީސް މައުމޫން އަބުދުލްގައްޔޫމާއި ޖުމްހޫރީ ޕާޓީ ލީޑަރު ގާސިމް އިބްރާހިމްގެ އިތުރުން އަދާލަތު ޕާޓީގެ ރައީސް އަދި ހޯމް މިނިސްޓަރު އިމްރާން އަބުދުﷲއާ ވެސް ބައްދަލު ކުރައްވާފަ އެވެ.\nރާއްޖެއަށް ކުރެއްވި ދަތުރުފުޅުގައި ރައީސްގެ ދެކަނބަލުންގެ ފަރާތުން ވަނީ މޯދީއަށް ފުރަމާނަ ޖާފަތެއް އަރުވާފަ އެވެ. އެ ޖާފަތް ބާއްވާފައިވަނީ ރޭ ކުރުނބާ މޯލްޑިވްސް ރިސޯޓުގަ އެވެ.\nއިންޑިޔާގެ ބޮޑުވަޒީރު މޯދީ ބޮޑު ވަޒީރު މޯދީގެ ރަސްމީ ދަތުރުފުޅު އިންޑިއާ + ރައީސް އިބްރާހިމް މުހައްމަދު ސޯލިހު ފޮރިން މިނިސްޓްރީ


Park thah hulhuvaafa hunna vaguthu kudakoh, haflaathakah park thah dhookurun huttaalaifi | Jazeera\tފާކްތައް ހުޅުވާފަ ހުންނަ ވަގުތު ކުޑަކޮށް، ހަފްލާތަކަށް ޕާކްތައް ދޫކުރުން ހުއްޓާލައިފި - Jazeera\nފާކްތައް ހުޅުވާފަ ހުންނަ ވަގުތު ކުޑަކޮށް، ހަފްލާތަކަށް ޕާކްތައް ދޫކުރުން ހުއްޓާލައިފި\nއަބްދުﷲ ނަސީރު އިބްރާހިމް January 29, 2021 129 views0\nމާލޭ ސިޓީގެ މާލޭގެ ޕާކްތައް ހުޅުވާ ގަޑިތަކަށް ބަދަލުގެނެސް ހަފްލާތަކާ، ޕާޓީތަކާ، ރަސްމިއްޔާތުތަކަށް ދޫކުރުން ވަގުތީ ގޮތުން ހުއްޓާލައިފި އެވެ.\nމާލެ ސިޓީ ކައުންސިލްގެ އިދާރާއިން ނެރުނު އިއުލާނެއްގައި ބުނެފައިވަނީ ކޮވިޑް-19 އާއި ގުޅިގެން ހެލްތު ޕްރޮޓެކްޝަން އެޖެންސީ (އެޗް.ޕީ.އޭ) އިން އަލަށް އިޢުލާންކުރި މިންގަނޑުތަކާ ގުޅިގެން މާލޭ ސިޓީގެ މާލޭގެ ޕާކްތައް ހުޅުވާ ގަޑިތަކަށް ބަދަލުގެނެސްފައިވާކަމަށެވެ. އެގޮތުން މިބަދަލު ގެނައުމަށް ހަމަޖެހިފައިވަނީ 30 ޖެނެވަރީ 2021 ވަނަ ދުވަހުން ފެށިގެންނެވެ.\nކައުންސިލްގެ އިދާރާއިން ހަމަޖައްސާފައިވާގޮތުން މާދަމައިން ފެށިގެން ސަލްޓަން ޕާކާއި ލޮނުޒިޔާރަތް ޕާކް ހުޅުވާނީ ފަތިހު 5:00 ހެނދުނު 8:00 އަށެވެ. އަދި ހަވީރު 5:00 އިން ހެނދުނު 8:00 އަށެވެ.\nކުރިން ހަމަޖެހިފައިވާ ގޮތުން މި ދެޕާކް ހުޅުވަނީ ފަތިހު 4:30 ފެށިގެން ހެނދުނު 9:30 އަށެވެ. އަދި ހަވީރު 4:30 އިން ފެށިގެންރޭގަނޑު 9:30 އަށެވެ.\nމީގެ އިތުރުން މާލޭ ސިޓީގައި ޕާޓީތަކާއި، ހަފްލާތަކާއި، ރަސްމިއްޔާތުތައް ބޭއްވުން ހުއްޓާލުމަށް އެޗް.ޕީ.އޭއިން ނިންމާފައި ވުމާއެކު އެކަންކަން މާލޭ ސިޓީގައި ވަނީ ހުއްޓާލެވިފައެވެ. އެހެންކަމުން އެޗް.ޕީ.އޭ.އިން އިތުރު ގޮތަކަށް ހަމަޖައްސަވަންދެން ސަލްޓަން ޕާކާއި، ލޮނުޒިޔާރަތް ޕާކްގައި ޕާޓީތަކާއި، ހަފްލާތަކާއި، ރަސްމިއްޔާތުތައް ބޭއްވުމަށް ދޫނުކުރާ ގޮތަށް ވަނީ ހަމަޖައްސާފައެވެ. އަދި ކުރިންބުކިންގް ހަދާފައިވާ ފަރާތްތަކުގެ ބުކިންގް ކެންސަލްކުރިކަން މާލޭ ސިތީ ކައުންސިލްގެ އިދާރާއިން އަންގަމުންދާނެކަމަށް އެ އިދާރާއިން ބުންޏެވެ.\nކައުންސިލުން ބުނިގޮތުގައި ޕާކްތަށް ހުޅުވައި ޚިދުމަތްދެމުން ގެންދާނީ އެޗް.ޕީ.އޭ.ގެ މިންގަނޑުތަކާ އެއްގޮތަށެވެ. އެގޮތުން އެއްފަހަރާ ވަދެވޭނެ މީހުންގެ ޢަދަދުހަމަވުމުން އިތުރު ބަޔަކު ނިކުންނަންދެން މީހުން ވެއްދުން ހުއްޓާލެވޭނެއެވެ. އަދި ވަންނަ ފަރާތްތަކުގެ ހުން ހުރިތޯ ބަލައި އަތްދޮވުމަށް އެންގޭނެކަމަށް ކައުންސިލުން ބުންޏެވެ. ޕާކަށް ވަންނަން ޖެހޭނީ މަސްކު އަޅައިގެންނެވެ. އަދި ޕާކްތެރޭގައި އުޅޭއިރު އިޖްތިމާޢި ގައިދުރުކަމުގެ މިންގަނޑުހިފަހައްޓަންޖެހެ އެވެ.


މަހުގެ އަގަށް ގެނެވޭނެ ބަދަލެއް ނެތް ކަމަށް މަސްވެރިކަމާއި ބެހޭ ވަޒީރާ ވިދާޅުވެއްޖެ - Sandhaanu\nމަހުގެ އަގަށް ގެނެވޭނެ ބަދަލެއް ނެތް ކަމަށް މަސްވެރިކަމާއި ބެހޭ ވަޒީރާ ވިދާޅުވެއްޖެ\nމިފްކޯ އޮތީ ވަރަށް ޙާލުގައި ކަމަށާއި މަހުގެ އަގަށް ގެނެވޭނެ ބަދަލެއް ނެތް ކަމަށް މަސްވެރިކަމާއި ބެހޭ ވަޒީރާ ޒަހާ ވިދާޅުވެއްޖެއެވެ.\nވަޒީރާ ޒަހާ މިހެން ވިދާޅުވެފައި މިވަނީ މަސްކިރާ އަގު ދައްވެ މަސްވެރިނަށް މަސްކިރުމުގައި ދިމާވަމުންދާ ދަތިތަކާއި މެދު ހިތްހަމަ ނުޖެހި ޅ ފެލިވަރުގައި މަސްވެރިން އިހްތިޖާޖްކުރުމުން އެމަސްވެރިންނާއި ވާހަކަ ދައްކަވަމުންނެވެ.\nމަސްވެރިންގެ ކަންބޮޑުވުންތަކަށް ހައްލު ލިބި ދާއިރާ ކުރިއަރާނީ މިފްކޯ އަށް ވެސް ފައިދާވެގެން ކަމަށާއި މަހުގެ އަގު ކަނޑައަޅާފައި ވަނީ މަސްވެރިޔާ އަށާއި އޮޑިވެރިޔާ އަށް ވެސް ގެއްލުން ނުވާނެ ގޮތަކަށް ކަމަށް މަސްވެރިކަމާއި ދަނޑުވެރިކަމާއި ބެހޭ ވަޒީރާ ޒަހާ ވަހީދު ވިދާޅުވިއެވެ.\nއޭނާ ވިދާޅުވީ މިފްކޯ ވެސް އެހާ ހާލުގައި އޮވެ، އަދި ރާއްޖޭގެ އިގްތިސާދު ވެސް ދަތި ދުވަސްވަރެއްގައި ހަމައެކަނި މަސްވެރިން ބޭނުން އަގެއްގައި އަގު ބަދަލު ކުރުން އެއީ ސަރުކާރުން ކުރާނެ ކަމެއް ވެސް ނޫން ކަމަށެވެ.\nފެލިވަރަކީ މިފްކޯގެ މަސް ކާރުހާނާ ހުންނަ ރަށެވެ. މަސްވެރިން ޑިމާންޑް ކުރަމުން ދިޔައީ މަހުގެ އަގު 20ރ. އަށް ވުރެ ދަށް ނުކުރުމަށެވެ.\nއެކަމާ ގުޅޭ ގޮތުން މީޑިއާއަށް ދެއްވި އިންޓަވިއުއެއްގައި ޒަހާ ވިދާޅުވީ މީގެ ކުރިން ގިނަ ދުވަސްތަކެއް ވަންދެން މަހުގެ އަގު ކިލޯއެއް 8ރ. އަށް ދަށްވެފައި އޮތް ކަމަށާއި ނަމަވެސް މި ސަރުކާރުން 13ރ. އަށް ވުރެ ދަށް އަގެއްގައި މަސް ނުގަނެވޭނެ ގޮތް ހަދާފައިވާ ކަމަށެވެ. އެއީ މަސްވެރިޔާ އަށާއި އޮޑިވެރިޔާ އަށް ވެސް ގެއްލުން ނުވާނެ އަގެއް ކަމަށް ވަޒީރާ\nމިފްކޯއިން ފެށުނީއްސުރެ ނުއަގުގައި މަސް ގަންނާތީ އެ ކުންފުންޏަށް ގެއްލުން ބޮޑުވެ، މަސްވެރިންނަށް ދޭން ޖެހޭ ފައިސާ ވެސް ނުދެވިގެން އުޅޭ ކަމަށް ޒަހާ ވިދާޅުވި އެވެ. އަދި އިތުރަށް ވިދާޅުވީ މަސްވެރިންނަށާއި މުޅި ދާއިރާ އަށް ކުރިއެރުން ލިބެން އޮތީ މިފްކޯ އަށް ވެސް ފައިދާވެގެން ކަމަށެވެ.\nމިފްކޯ ފައިދާވާ ކުންފުންޏަކަށް ނުވަންޏާ މަސްވެރިކަމަށް ވެސް ފައިދާއެއް ނުކުރާނެ ކަމަށާއި، ސަރުކާރުން ނުއަގުގައި ވިޔަފާރި ކުރަންޏާ އެހެން ވިޔަފާރިތައް ވެސް ދެކޮޅެއް ނުޖެހޭނެ ކަމަށް މަސްވެރިކަމާއި ބެހޭ ވަޒީރާ ވިދާޅުވުއެވެ.\nޒަހާ ވިދާޅުވީ ކޮވިޑް-19 އާ ގުޅިގެން މާލީ ގޮތުން ދަތި ދުވަސްތަކެއް ތަހައްމަލު ކުރަން ޖެހިފައި ވަނީ މަސްވެރިން އެކަނި ނޫން ކަމަށެވެ. ޓޫރިޒަމް ދާއިރާގެ އެތައް ބައެއްގެ ވަޒީފާ ގެއްލިފައިވާއިރު، އެހެން ރައްޔިތުންނަށް ވެސް މިއީ ދަތި ދުވަސްވަރެއް ކަމަށް އޭނާ ވިދާޅުވި އެވެ. ނަމަވެސް މި ހާލަތުގައި މަސްވެރިން ބޭނުން އަގެއްގައި މަސް ގަންނަން ވެއްޖެ ނަމަ އެ ހަރަދު ވެސް ކުރަން ޖެހޭނީ ހުރިހާ ރައްޔިތުން ދައްކާ ޓެކްސް ފައިސާ އިން ކަމަށް ޒަހާ ވިދާޅުވި އެވެ. އަދި އެއީ ސަރުކާރަކަށް ކުރެވޭނެ ކަމެއް ނޫން ކަމަށް ވެސ ވަޒީރާމ ވިދާޅުވި އެވެ.\nފެލިވަރުގައި މުޒާހަރާ ކުރި މަސްވެރިން ވަނީ ލުއި ފަސޭހަކޮށް އައިސް ލިބޭނެ ގޮތް ހަމަޖެއްސުމަށާއި، ދުވަހުން ދުވަހަށް މަސް ކިރޭނެ އިންތިޒާމް ހަމަޖެއްސުމަށް ވެސް ޑިމާންޑްކޮށްފަ އެވެ. އެކަމާ ގުޅޭ ގޮތުން ޒަހާ ވިދާޅުވީ މަސްވެރިކަމާ ބެހޭ، ސަރުކާރުގެ ސިޔާސަތު އިއުލާންކޮށް، ކެޕޭސިޓީ އިތުރު ކުރުމުގެ މަސައްކަތް ކުރަމުން އަންނަ ކަމަށެވެ.\nއެގޮތުން އަންނަ އަހަރުގެ ތެރޭގައި ރާއްޖޭގެ އެކި ކަންކޮޅުގައި ހަތް އައިސް ޕްލާންޓެއް ގާއިމް ކުރުމުގެ މަސައްކަތާއި ގިނަ ދޯނިފަހަރުގައި ވެސް ޕްލާންޓްތައް ބެހެއްޓުމުގެ މަޝްރޫއުތައް ކުރިޔަށް ދާނެ ކަމަށް ވަޒީރާ ވިދާޅުވި އެވެ.\nޒަހާ ވިދާޅުވީ އިއްޔެ އެކަމަނާ ވާހަކަ ދެއްކެވި މަސްވެރިން ބޭނުންފުޅުވަނީ [މަޝްރޫއުތައް ނިމޭނެ] ސީދާ ދުވަހެއް ބުނަން ކަމަށާއި އެއީ ވަރަށް ދަތިކަމެއް ކަމަށެވެ. އަދި އެއީ ރީޒަނަބަލް ވާހަކައެއް ނޫން ކަމަށާއި އެކަމުގައި އޮންނަ މަރުހަލާތައް ނިމޭ ވަރަކުން އެކަން ހިނގާނެ ކަމަށެވެ. އަދި އަންނަ އަހަރުގެ ތެރޭގައި ވީހާ ވެސް އަވަހަށް ނިންމާނެކަމަށް ވަޒީރާ ޒަހާ ވިދާޅުވި އެވެ.\nފެން ނުލިބޭ މައްސަލާގައި މަސްވެރިން ކުރަމުން އައި ޝަކުވާތަކާ ގުޅޭ ގޮތުން ވަޒީރާ ވިދާޅުވީ އެ މައްސަލަތައް ހައްލު ކުރުމަށް މިފްކޯއާ މަޝްވަރާ ކުރަމުން އަންނަ ކަމަށެވެ. ނަމަވެސް ބޭނުން ވަރަކަށް ފެން ފޯރުކޮށްދިނުމަކީ ކުރެވޭނެ ކަމެއް ނޫން ކަމަށާއި ހުރިހާ ދޯނިތަކުން ވެސް އެ ހިދުމަތް ބޭނުންވާނެތީ، އެންމެނަށް ލިބޭނެ މިންވަރަށް ހިފެހެއްޓިގެން އުސޫލެއްގެ މަތިން އެކަން ކުރިޔަށް ދާނެ ކަމަށް ވެސް އޭނާ ވިދާޅުވި އެވެ.\nއިއްޔ ކުރި މުޒާހަރާގެ ބައިވެރިއަކު މިއަދު ބުނި ގޮތުގައި ވަޒީރާ ޒަހާއާއި ފޯނުން ބައްދަލު ކުރެވޭ ގޮތް ހަމަޖެހުނީ ފުލުހުން މެދުވެރިކޮށެވެ. އަދި މަސްވެރިންގެ ޑިމާންޑުތަކާ ގުޅޭ ގޮތުން ދެ ދުވަހެއްގެ ތެރޭގައި ޖަވާބެއް ދެއްވާނެ ކަމުގެ ޔަގީންކަން ޒަހާ ދެއްވި ކަމަށް އޭނާ ބުންޏެވެ. އެއަށް ފަހު ރޭގެ ވަގުތެއްގައި ފުލުހުންގެ އިންޒާރާ އެކު މަސްވެރިން ކުރަމުން އައި އިހުތިޖާޖު ނިންމާލި ކަމަށް ވެސް އޭނާ ބުންޏެވެ.\nރުކުމަ ޑިސެމްބަރ 23, 2020 At 6:15 ޕމ\nނަމަނަމ ތިގޮތަށް މަސްވެރީންނާއި ދިމާ ނުކުރާތީ.\nމަންސޫރު އަހުމަދު ޑިސެމްބަރ 23, 2020 At 6:21 ޕމ\nދެން މަސްވެރީންނަށް ރަނގަޅުގޮތް ހަދައިނުދިނަސް މޮޅުގޮތްތަށް ހަދާދެނެކަމުގެ ވާހަކަ ދައްކާނީ 2022 ފެށުނީމާހެން ވަރަށް ހީވޭ. ހަވާމެންދުރު ރައްޔަތުންނަށް ދައްކާފަ މޮޔަސޮޮރު ނޫނީ ވަގުކަލޭގެ ކާމިޔާބުހޯދާނެ އެ ވަޢުދުތަކުގެ މޮޔަހައްލައިގެން. ކާކު ކޮންވެރިއެއްތޯ މަސްވެރީންނަށް ރަނަގަޅުގޮތެއް ހަދާދިނީ. މައުމޫނު އިރުގައި އޭނާގެ ޅިޔަނު އިލްޔާސް ލައްވާ މާރީގެ ފިރިމީހާ ސަޓޯއާއި އެކު އެފްޕީއައިޑީ އިން ބޮޑުވެގެންވާ ބޮޑު ވައްކަމެއްކޮށް އެންމެނަށް ބައިއަޅާފަ ސަލާމްވެގެން އެތީބީ. ދެން ދެން ޖެހިގެން އައިމިހިން ވައްކަން ކުރީ. ދެން ދެން ޖެހިގެން އައިބައިގަނޑު\nއެމްއެމްޕީއާރސީ ދަވާލީ. ރައްޔަތުން ފަޅުބިން ވިއްކާއިގެން އެދިޔައީ. ދެން މިއައީ މިތިބަ މީހުން. ޖަޒީރާ ވަންތަ ޖަޒީރާ ރާއްޖެ. އަހާ ސަހަރޯ؟!!


SunOnline: Euro qualification 2020: Faroe Islands gaathun Spain ah faseyha molheh\nޔޫރޯ ކޮލިފިކޭޝަން 2020: ފަރޯ އައިލަންޑްސް ގާތުން ސްޕެއިންއަށް ފަސޭހަ މޮޅެއް\nޢަބްދުﷲ އައިމަން 08 Jun 2019, 15:27\nސްޕެއިންގެ ކުޅުންތެރިން ގޯލު ޖެހުމަށްފަހު އުފާ ފާޅު ކުރަނީ --- ފޮޓޯ/ޖޭމްސް ވިލޫބީ\nޔޫއެފާ ޔޫރޯ 2020ގެ ކޮލިފިކޭޝަނުގައި ރޭ ކުޅުނު މެޗުން ފަރޯ އައިލަންޑްސް ގާތުން ސްޕެއިން ފަސޭހަ ކަމާ އެކު މޮޅުވެ ތާވަލުގެ އެއްވަނައަށް ޖެހިލައިފަ އެވެ.\nރަށުން ބޭރުގައި ރޭ ފެރޯ އައިލަންޑްސްއާ ވާދަ ކުރި މެޗު ސްޕެއިން އިން ކާމިޔާބު ކުރީ 1-4ގެ ނަތީޖާ އަކުންނެވެ. މި މޮޅާ އެކު ސްޕެއިން އިން ވަނީ ކޮލިފިކޭޝަން ގުރޫޕުގެ އެއްވަނައަށް ޖެހިލައިފަ އެވެ. މިހާތަނަށް ކުޅުނު ތިން މެޗު ވެސް ކާމިޔާބު ކޮށް ނުވަ ޕޮއިންޓް އެ ގައުމުން ހޯދާފައިވާ އިރު އެންމެ ގާތުން ވާދަ ކުރާ ސްވިޑަންއަށް ލިބިފައި ވަނީ ހަތް ޕޮއިންޓެވެ.\nސްޕެއިންއިން ރޭ ކުޅުނު މެޗުގެ ފުރަތަމަ ފަސް މިނަޓުގެ ތެރޭގައި ވަނީ ގޯލެއް ޖަހައި ލީޑު ނަގައިފަ އެވެ. ޓީމުގެ ކެޕްޓަން ސާޖިއޯ ރަމޯސް ޖަހައިދިން އިރު އޭނާ ވަނީ އެންމެ ފަހުން ސްޕެއިންއާ އެކު ކުޅުނު ހަތް މެޗުގައި ހަ ގޯލު އެ ޓީމަށް ޖަހައިދީފަ އެވެ.\nރާމޮސްގެ ގޯލާ އެކު ފެރޯ އައިލަންޑްސްއަށް ހަމަޖެހި ނުލެވިގެން އުޅެނިކޮށް ސްޕެއިން އިން ވަނީ އެމީހުންގެ ދެވަނަ ލަނޑު ޖަހައި ލީޑު ފުޅާ ކޮށްފަ އެވެ. އެ ގޯލު އެ ޓީމަށް ކާމިޔާބު ކޮށްދިނީ ވެލެންސިއާގެ ޑިފެންޑަރަކަށް ކުޅެމުން އަންނަ ޖީސަސް ނަވާސް އެވެ.\nސްޕެއިންގެ ދެ ގޯލަށްފަހު ފެރޯ އައިލަންޑްސްއަށް ލިބުނު ފުރުސަތެއްގައި އެ ޓީމުން ވަނީ ގޯލެއް ޖަހައިފަ އެވެ. ނަމަވެސް ފުރަތަމަ ހާފު ނިމުމުގެ ކުރިން ފެރޯ އައިލަންޑުގެ ގޯލްކީޕަރުގެ އަތުން ބައިކޮޅަށް ވަތް ގޯލަކާ އެކު ސްޕެއިންއަށް ވަނީ އެމީހުންގެ ލީޑު އަނެއްކާ ވެސް ބޮޑުވެފަ އެވެ.\nސްޕެއިންއިން އެމީހުންގެ ފަހު ގޯލު ޖެހީ ދެވަނަ ހާފުގަ އެވެ. މާކޯ އެސެންސިއޯގެ ހިތްގައިމު ޕާހަކުން އެ ބޯޅަ ގޯލުގެ ތެރެއަށް ފޮނުވާލީ ޒުވާން ފޯވާޑް ހޯސޭ ގަޔާ އެވެ.\nކޮލިފިކޭޝަނުގައި ދެން އެންމެ އަވަހަށް ސްޕެއިން ވާދަ ކުރާނީ ގްރޫޕު އެފްގައި އެންމެ ވާދަވެރި ސްވިޑަންގަ އެވެ.\nސްޕެއިންގެ ކުރީގެ ރަސްގެފާނު ގައުމު ދޫކުރައްވާ ވަޑައިގެންފި\nސްޕެއިންގެ ކުރީގެ ރަސްގެފާނަށް ކޮރަޕްޝަނުގެ ތުހުމަތުތަކެއް\nބަލިއާރިކް އައިލެންޑްސްއަށް 11،000 ޖަރުމަނުގެ މީހުން ދަނީ


އެޑްމިން – Page 192 – Liyuntheringe Gulhun\nVisitors online  237:users  0guests  208bots  29The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nއެންމެ ފަހު މީހާާ(1)\n28 ޖުލައި 20132 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 7941\nތަރުޖަމާ: ޢަބްދުﷲ ނަޢީމު އިބްރާހީމްގޯލްޑަން ރެއަލް އެސްޓޭޓް އޭޖެންސީ ގެ ދޮރު މައްޗަށް ވަރަށް ބޮޑު ކާރެއް އައިސް މަޑު ކޮށްލައިފި އެވެ. އެއީ މެންދުރު ފަހުގެ ދޭއް ޖެހި ވަގުތެވެ.\nއޮފީހުގެ އެތެރޭގައި އިށީނދެގެން އިން ރީޓާ އާ ފުރި ފުރި އިނދެފައި ސިއްސައިގެން ގޮސްފައި ކުއްލިއަކަށް އެ ކާރާ ދިމާއަށް ބަލައިލިއެވެ. އޭނާ ރަނގަޅަށް ހަމަ ޖެހިލުމަށް ފަހު ޓައިޕް ރައިޓަރަށް ހުދު ކަރުދާސް ގަނޑެއް ލެއްވުމަށް ފަހު އަކުރު ފިތް ތަކުގައި ތަޅަން ފަށައިފިއެވެ. އޭނާ ބޭނުން ވަނީ ވަރަށް އަވަދި ނެތި އުޅޭ މީހެއްގެ ގޮތް ދައްކާށެވެ. ކޮޓަރީގެ އަނެއް ކަނުގައި އިށީނދެގެން އިން އިރުޝާދުވެސް ސިއްސައިގެން ގޮސްފައި ގޮނޑީގައި ހަމަ ޖެހިލިއެވެ. އިރުޝާދަކީ އެ އޮފީހުގެ ވެރިޔާއެވެ. ރޯދަ ހަދިޔާ – (ހަލީސާ – 21)\n28 ޖުލައި 2013ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4251\nކުރެހުމުގެ މައުރަޒެއް ބަލައިލަން ގޮސް ހުރި މީހެކެވެ. މީނާއަކީ ކުރެހުމުގެ ފަންނާ ބެހޭގޮތުން މަޢުލޫމާތު އެއްކުރާ އެ ފަންނަށް ޝައުގުވެރިވާ މީހަކަށްވާތީ ކޮންމެ ކުރެހުމެއްވެސް ވަރަށް ގާތުން ބަލައި އެއިން ކޮންމެ ކުރެހުންތެރިއެއްގެ ކުރެހުމުގެ ވައްޓަފާޅިއާއި ހުނަރުވެރިކަމާމެދު ވިސްނައެވެ. ކުރެހުންތައް ބަހައްޓާފައި ހުރި އެކި ހޯލުތަކުގެ ތެރޭގައި ހިނގަމުންގޮސް ޒާތަކަށް ކުރަހާފައި ހުރި ކުރެހުމެއް ފެނިގެން ހިތަށް އެރިއެވެ. “މިއީވެސް ކުރެހުމެއް ހެއްޔެވެ. ކުރެހުމުން ދައްކުވައިދެނީ ކޮން އެއްޗެއްކަމެއް އެނގެނީކީ ނޫނެވެ.” މިހެން ހިތަށް އަރާފައި ހުއްޓައި އެމައުރަޒު އިންތިޒާމުކުރި މީހުންގެ ތެރެއިން މީހަކާ ދިމާވެގެން އެކުރެހުން ދައްކާފައި މަލާމާތުގެ ރާގަކަށް ސުވާލުކޮށްލިއެވެ. “މިއީ ކަލޭމެން ތި ކިޔާ ޒަމާނީ ކުރެހުންތެރިކަމުގެ (މޮޑަރން އާޓް) ފަންނު ދައްކުވައިދޭ ކުރެހުމެއް ދޯ.” ފަހުދުވަސް ފަހިކުރެވޭތޯ!\n27 ޖުލައި 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4395\nކަނީރު ޢަބްދުއްރަޙީމް (ކަނީރު)ރޯދައިގެ ބަރަކާތާއި ދަރުމަ އަޅުކަންތަކުން ވަކިޚާއްޞަ ވޭ ހޯދައި ވަކިން ނުމެ އެނގުނަކަސް އެމަހުގެ ތެރޭ އެއްރޭ ވެޔޭ\nއެއްހާސް މަހަށްވުރެ މާތް އެރޭ ތެދުވެރިކަމާއެކުގައި ވެވޭ ދެއްވާ އިޖާބަ ވެ ހެޔޮ ދުޢާ ފާގަތިވެ ހެޔޮ މަގުގައި ވެޔޭ\n27 ޖުލައި 2013ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 5491\nއިބްރާހީމު ރަޝީދު މޫސާ ރަމަޟާންމަހުގެ ޚާއްޞަ ކަންތައްތަކުގެ ތެރޭގައި ލައިލަތުލްޤަދްރި ނަމަކަށް ކިޔާ ބަރަކާތްތެރި، ޝަރަފުވެރި ރެއެއް އެމަހުގައި ލެއްވުން ހިމެނެއެވެ.\nއެއީ މާތްﷲގެ ޙަޟްރަތުގައި ޤަދަރު މަތިވެރި ވެގެންވާ ރެއެކެވެ. އެރެއަށް މިނަން ދެއްވީ މާތްﷲ އެވެ.\nއެ ރެއަށް ލައިލަތުލްޤަދްރި އޭ ކިޔުނީ ކީއްވެގެންތޯއެވެ. ދަންނަ ބޭކަލުން ވިދާޅުވަނީ އެ ރެއަށް “لَيْلَةُ الْقَدْر” އޭ ކިޔުނީ: ދަރިކަލުންގެ ސުވާލު\n27 ޖުލައި 2013މުޢާމަލާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 8079\nއަމީރުލް މުއުމިނީން عمر بن عبد العزيز (رضي الله عنه) އަކީ އަޅުގަނޑުމެން އަބަދުވެސް އަޑުއަހަމުން އަންނަފަދައިން، ވިސްނުންފުޅު ތޫނު، އިންސާފުވެރި އަދި އެހައިމެ އޯގާވެރި ޙާކިމެކެވެ. އެއްދުވަހަކު عمر بن عبد العزيز (رضي الله عنه) ގެ ފިރިހެން ބޭފުޅަކު ދެންނެވިއެވެ. ބައްޕާއެވެ! ބަައެއް ކަންތަކުގައި މާބޮޑަށް ބައްޕަ ރައްޔިތުންނަށް ދޫދެއްވަނީ ކީއްވެތޯއެވެ؟ މާތް ﷲ ގަންދީ ދަންނަވަމެވެ! އަޅުގަނޑު ނަމަ، ހައްގު މަގުގައި އެއްވެސް މީހަކު ދެކެ ބިރެއް ނުގަތީމުހެވެ!\n27 ޖުލައި 2013ބަހާއި އަދަބު, ވާހަކައެޑްމިން\nރެކިސާ މަގު މައްޗަށް ނުހުއްޓުނު ނަމަ އެ ކަމެއް އެހެން ނުވީހެވެ. ޤަތުލު ފަދަ ބޮޑު ކުށެއް ހިނގާކަށް މެދުވެރިއެއް ނުވީހެވެ.\nއޭނާއަށް އިސްޓޭޝަނަށް އާދެވުނު އިރު ރޭލު ފުރައިގެން ހިނގައްޖެ އެވެ. އޭރު ރޭލުގެ ދުވެލި ވަރަށް ބާރުވެސް ވެއްޖެއެވެ. އޭނާ އެއްވެސް ވިސްނުމަކާ ނުލައި ބޮކްސާ ހިފައިގެން ވަރަށް ބާރަށް ރޭލުގެ ފަހަތުން ދުއްވައިގެންފިއެވެ. ކޮންމެ ގޮތެއް ހަދައިގެން ނަމަވެސް އެ ރޭލަށް އަރަން އޭނާ ބޭނުން ވެއެވެ. ހަނީ ބޭ ކްލަބް ގައި އޮތް ތާސް ކުޅުމުގައި ބައިވެރި ވުމަކީ އޭނާ އަށް ވަރަށް މުހިއްމު ކަމަކަށް ވަނީ ވެފައެވެ. އޭނާގެ ނަސީބު ވަރަށް ރަނގަޅެވެ. ހާދިސާ އަކާ ކުރިމަތި ލާން ނުޖެހި ރޭލުގެ އެންމެ ފަހަތު ވަތްގަނޑަށް އެރިއްޖެއެވެ. އޭނާ ކުޑަ އިރު ކޮޅެއް ވާންދެން ވަތްގަނޑުގެ ދޮރުމަތީގައި މާ ނޭވާ ލާން ހުއްޓެވެ. އެއަށް ފަހު ދޮރު ލައްޕާލާފައި އެންމެ ކައިރީގައި ހުރި ގޮނޑިއަށް ވެއްޓިގެންފިއެވެ.\nރޯދަ ހަދިޔާ – (ހަލީސާ – 20)\n27 ޖުލައި 2013ބަހާއި އަދަބު, ސަމާސާ އަދަބުއެޑްމިން\nސުވިޗަށް ފިތާނީ ކާކު؟\nދިރިއުޅުމަށްޓަކައި އަތުންފައިން އެއްވެސް މަސައްކަތެއް ނުކޮށް މަންމައާއި ބައްޕަ ދިނީމާ ކާލައިގެން، އެ ދެމީހުން ދިނީމާ އުނުއޮރިޔާން ނިވާކޮށްގެން ދިރިއުޅުން ވޭތުކުރަމުންދާ ޒުވާނެކެވެ. މިޒުވާނާގެ މައިންބަފައިންނަކީ ތަނަވަސް ބައެއް ނަމަވެސް އޭނާގެ ކަންތައްތައް ހުންނަ ގޮތުން ވަރަށް ކަންބޮޑުވެއެވެ. އޭނާއާ މެދު ނުވިސްނާ އެންމެ ދުވަހެއްވެސް ނުދެއެވެ. މިހެން ވިސްނުމުގެ ތެރޭގައި އޭނާގެ ބައްޕައަށް ވަރަށް މޮޅު ޚިޔާލެއް ކުރެވިއްޖެއެވެ. އަދި އެޚިޔާލު އެޒުވާނާއާ ހިއްސާކުރިއެވެ. رحمن ވަންތަ إله ލައްވާނީ މުޅިންވެސް رحمةއޭ\n26 ޖުލައި 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6018\nحسن شاكر محمد ތެދުވެރި ވަފާތެރި مخلصންނަށް دينގައި ހުރަހެއްނެތޭ އެދުމެއް އަމިއްލަނުވާ ކަތުންނަށް ހުރިنصيبނިމުން ނެތޭ\nއެކުވެރިކަމާ ލޮބުވެތިކަމާ އެކުގައިއުޅޭހާ މީސްތަކުން އެކުގައިވުމުށް މަތިވެރި إلهى ވާގިފުޅު އަބަދަށް ވެތޭ\n26 ޖުލައި 2013ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 4879\nރޯދައިގެ ސުލޫކާ ނުގުޅޭ ކަންތައްތަކުގެ ތެރެއިން… ހާރު ނުކެއުން\nއިބްރާހީމު ރަޝީދު މޫސާ ރަމަޟާންމަހަކީ މުސްލިމުންގެ ގާތުގައި ވަރަށްމަތިވެރި މަހެކެވެ. އިޙްތިރާމާއި ޤަދަރު ލިބިގެންވާ މަހެކެވެ. އެއީ ހެޔޮކަންތައްތަކުގެ މައްސަރުކަމަށް ވާތީއެވެ. އެއީ ރޫޙާނީ ނަފަޙާތުތަކުގެ މައްސަރުކަމުގައި ވާތީއެވެ. ރަމަޟާންމަހަކީ އަހަރަކު އެއްފަހަރު އަންނަ މަހެއްކަމުގައި ވިޔަސް އެމަހުގައި ހިފިރޯދައިގެ އަސަރު މުޅިއަހަރަށް ދެމިގެންދާން ޖެހޭނެއެވެ. އެ މަދްރަސާއިން ލިބުނު ފިލާވަޅުތައް ހަނދާނުގައި އަބަދުވެސް ބަހައްޓަން ޖެހޭނެއެވެ. އެމަހުގައި ލިބުނު ތަމްރީނުތަކުގެ ބޭނުން އަންނަ އަހަރުގެ އައުބުރާ ހަމަޔަށް ދަމަހައްޓަން ވާނެއެވެ. ބަދަލު ހިފުންް\n26 ޖުލައި 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 7422\nއިރު އޮއްސެނީއެވެ. ދޫނި ތައް އެ ސޮރުމެންގެ ހާލިތަކަށް އެނބުރި އަންނާން ފަށައިފިއެވެ. އަވަށުގެ ހަނި މަގުތައް އޮތީ ފަޅު ވެފައެވެ. މަގުމަތީން ފެންނަނީ ހަމައެކަނި އަޝްރަފެވެ. އޭނާ ބަރުހެލި ފިޔަވަޅުތަކެއް އަޅަމުން ހިނގަމުން ދަނީއެވެ. އޭނާ ލައިގެން ހުރީ ވަރަށް ބޮޑު ކޯޓެކެވެ. ބޮލުގައި ތޮތްޕެއް އޮތެވެ. ލޮލުގައި އޮތީ ކަޅު އަވި އައިނެކެވެ. ހަމަ ހިމޭން މަގު މަތީގައި އޭނާ ހިނގަމުން ދާއިރު ފިޔަވަޅުގެ އަޑުން ޢަޖާއިބެއް ފަދަ މިއުޒިކެއް އުފައްދައެވެ.


Hafuthaa eh fahun faahagavi fas badhalu!\nހަފުތާއެއް ފަހުން ފާހަގަވި ފަސް ބަދަލު!\nމުދާ އުފުލުން ރޭގަނޑަށް ބަދަލު ކުރަން ބާޒާރުމަތި- ފޮޓޯ: އަހުމަދު ޝުރާއު| އަވަސް\nޓްރެފިކް މައްސަލަ ހައްލުކޮށް، މަގުތައް "މައިތިރި ކުރަން" ފިޔަވަޅު ތަކެއް އަޅަން ވީ މި އަދަކުނޫނެވެ. މި ކަމަށް ހައްލު ހޯދަން ޖެހޭތާ ކިތަންމެ ދުވަހެކެވެ. ނަމަވެސް އެކަން އޮތީ ނުކޮށެވެ. ނަމަވެސް މި މައްސަލަ ހައްލުނުވެ، އިތުރަށް ގޯސްވަމުން ދަނިކޮށް މިމަހުގެ ކުރީކޮޅު ސަރުކާރުން ވަނީ ޓްރެފިކް މައިތިރިވޭތޯ ފިޔަވަޅެއް އަޅާފަ އެވެ. އެއީ ދުވާލުގެ ގަޑިތަކުގައި މުދާ އުފުލުން މަނާކުރުމެވެ. މިކަންވީ ގިނަ ބަޔަކަށް އާ ކަމަކަށެވެ. މިއާއެކު އެއް ބަޔަކު ކުރީ ޝަކުވާ އެވެ. އަނެއް ބަޔަކު އައީ އަމަށަކު ރުޅިއެއް ނޫނެވެ. މައްސަލަ ވަރަށް ގޯސްވި އެވެ. ނަމަވެސް އެ ބަދަލަށް ހަފުތާ އަކަށް ވުރެ މިހާރު މިވަނީ ގިނަވެފަ އެވެ.މިހާރު މުދާ އުފުލޭނީ ހަވީރު 6:00 އިން ހެނދުނު 6:00 އަށެވެ. ތިރީގައި އެވަނީ ޓްރެފިކަށް ގެނައި މި ބަދަލާއެކު ފާހަގަ ކުރެވުނު ފަސް ކަންތަކެވެ.\nހަމަ ގައިމު ވެސް ދުވާލުގެ ވަގުތުތަކުގައި މަގުތަކުން ޓްރެފިކް ލުއިކަން ފާހަގަވެ އެވެ. މިކަން އެންމެ ރަނގަޅަށް އިހުސާސް ކުރެވޭނީ ކޮންމެ ދުވަހަކު ސްކޫލް ދޮށަށް ދުއްވާ އެތަށް ބުރެއް ޖަހަން ޖެހޭ ބެލެނިވެރިޔާ އަށެވެ. ނުވަތަ ބެލެނިވެރިންނަށެވެ. ސްކޫލްތަކާއި ގުޅުންހުރި މަގުތަކަށް ކުރިންވެސް ބޮޑެތި އުޅަނދު ފަހަރަކަށް ނުވަދެ އެވެ. ނަމަވެސް، މި ބަދަލު ގެނައިނަމަވެސް ބާކީހުރި މަގުތައް އޮންނަނީ ފުރިފަ އެވެ. ދުއްވާވެސް ނުވެލެވެ އެވެ. ސަބަބަކީ ބޮޑެތި ލޮރީތަކާއި މުދާ އުފުލާ އުޅަނދުތަކަށް ދާން ޖާގަ ނުލިބުމެވެ. ވަރަށް ވުރެ އުޅަނދު ފަހަރު ގިނައީ އެވެ. ސްކޫލް ތަކަށް ކުދިން އުފުލާ އުޅަނދު ފަހަރާއި ވިޔަފާރި މުދާ އުފުލާ އުޅަނދުތައް އެކުގައި މަގުތަކަށް ނުކުތުމުން ކުރިއަށް ދާނެ އިތުރު ފުރުސަތެއް ނޯވެ އެވެ. ނަމަވެސް މިހާރު ގެނައި މި ބަދަލާއެކު އެކަމަށް ހަމަގައިމުވެސް ލުއިވެއްޖެ އެވެ.\nމިނިސްޓަރު ސައީދު މިއަދު މަޖޫރީ ހިދުމަތްދޭ ފަރާތްތަކުގެ އިސްވެރިންނާ ބައްދަލު ކުރައްވަނީ- ފައިލް ފޮޓޯ\nމުދާ އުފުލާ ގަޑި ބަދަލު ކުރުމުން އެންމެ ބުރަ ވާނެ ބަޔަކަށް ވާނީ ވިޔަފާރި ބަނދަރުގައި މަސައްކަތް ކުރާ މަޖޫރީން ނޭ ބުނެވިދާނެ އެވެ. ބޮޑެތި 20 ފޫޓު އަދި 40 ފޫޓުގެ ބޮޑެތި ކޮންޓެއިނާތައް ކަނޑައި މުދާ ގެނެސް ގުދަން ކުރަނީ އެ މީހުންގެ ކޮނޑުމަތީގަ އެވެ. މި މަސައްކަތުގައި 300 އެއްހާ މީހުން މަސައްކަތް ކުރެ އެވެ. މުދާ އުފުލާ ގަޑި ބަދަލު ކުރުމުން ހީވާގި މި މީހުން ނުރުހުން ފާޅުކުރި އެވެ. ސަބަބަކީ ރޭގަނޑު މަސައްކަތް ކުރަން ޖެހުމެވެ. މިއާއެކު އެ މީހުން ޑިމާންޑް ކުރީ މަސައްކަތުގެ އަގު ބޮޑު ކުރާށެވެ. މި ގޮތުން އަގުތައް ދެ ގުނަ ބޮޑު ކުރި އެވެ. ނަމަވެސް އިކޮނޮމިކް މިނިސްޓްރީން ވަނީ ނެގޭނެ އަގު ތަކެއް އިއުލާނުކޮށްފަ އެވެ. އަދި މާލެ ވިޔަފާރި ބަނދަރު ބަލަހައްޓާ މޯލްޑިވްސް ޕޯޓްސް ލިމިޓެޑް (އެމްޕީއެލް) އިން ވަނީ މި އަގަށް މަސައްކަތް ކުރަން ބޭނުންވާ މީހުން ރަޖިސްޓްރީ ކުރަން ހުޅުވާލާފަ އެވެ. މިއާއެކު މަޖޫރީން މިހާރު ތިބީ ހިމޭނުންނެވެ.\nމުދާ ނެރުން އަވަސް ވުން\nމާލެ ވިޔަފާރި ބަނދަރުން މުދާ ނެރުމަކީ ބުރަ ކަމެކެވެ. މިއީ ބޮޑު އޮޕަރޭޝަނެކެވެ. އެމްޕީއެލް އިން ބުނެފައިވާ ގޮތުގައި މުދާ އުފުލާ ގަޑި ރޭގަނޑަށް ބަދަލު ކުރުމުގެ ކުރިން އާއްމުކޮށް ނެރެވެނީ 254 ލޮރީގެ މުދަލެވެ. ނަމަވެސް މިހާރު ނެރެވޭ ލޮރީގެ އަދަދު 290 އަށްވުރެ އިތުރެވެ. ބަނދަރުގެ މަސައްކަތް އަވަސް ވެއްޖެ އެވެ. މިއީ ހަމަ ގައިމުވެސް މި ބަދަލުން ގެނުވި މޮޅަކަށްވާނެ އެވެ.\nއަވަށްޓެރި ގައުމުތަކުގައި ރޭގަނޑު ނުވައެއް ޖަހާއިރަށް މުޅި ގައުމު ނިދާނެ އެވެ. ދެން މަގުމަތީގައި އުޅޭނީ ނިސްބަތުން މަދު ބައެކެވެ. ނަމަވެސް ރާއްޖެ މިއާ މުޅިން ތަފާތެވެ. ރޭގަނޑުގެ ގިނަ ވަގުތުތަކުގައި އުޅޭނީ ހޭލާ އެވެ. އެހެންވެ އެގާރަ ޖަހާލާ އިރު ވެސް މާލެ މަގުތައް އޮންނަނީ ހޭލާ އެވެ. މިހެންވެ، މުދާ އުފުލާ ގަޑިއަށް ގެނައި ބަދަލާއެކު މަގުތައް ބާރު ބޮޑުވުމުން ބައެއް ތަކެތި ފިހާރައާ ހަމަ އަށް ގެންނަން ދަތިތަކާ ދިމާވެ އެވެ. މީގެ ސަބަބުން ގިނަ ވިޔަފާރިތަކުން ޖެހިފައިވަނީ ރޭގަނޑު ދޭއް ތިނެއް ޖަހަންދެން "ޑެލިވަރީގެ އިންތިޒާރުގައި" ހޭލާ ތިބޭށެވެ. މިއީ އެމީހުންގެ ޝަކުވާ އެކެވެ. މުދާ ފިހާރައަށް ގެނައުން މާ ލަސްވަނީ އެވެ.\nހިޔާލުތައް އެއްގޮތް ވީ!\nމި ބަދަލު "އަމުރު" ނެރުނު ދުވަހު މުދަލުގެ އަގު ބޮޑުވެދާނެހެން ވެސް ހީވި އެވެ. ސަބަބަކީ މަޝްރަހު އޮތްލެއް ހޫނުކަމެވެ. ވިޔަފާރިވެރިން ދެ ކަފިވެފައި ތިބިލެއް ބޮޑުކަމެވެ. މިކަމަށް ގަބޫލުވި ބޮޑެތި ވިޔަފާރި ތަކެއް ވެސް ތިއްބެވެ. އަދި ހަމަ ނުގަބޫލުވާ ބަޔަކު ވެސް ތިއްބެވެ. ނަމަވެސް މިހާރު ފެންނަނީ މި ހިޔާލު ތަފާތުކަން ކުޑަވަމުންދާ ތަނެވެ. ވިޔަފާރިވެރިންވެސް ހޭނެން ފަށައިފި އެވެ. މިހާރު ވިޔަފާރިވެރިން ބުނާ ގޮތުގައި މި ބަދަލުގެ ފަސޭހަކަން ފެންނާނެ އެވެ. ނަމަވެސް އަދިވެސް ގިނަ ދަތިތަކެއް އެބަހުއްޓެވެ. އެއް ދައްޗަކީ ވިޔަފާރިކުރަން އޮންނަ ގަޑިކޮޅު މަދުވުމެވެ.


Vaahaka: Inthizaaru Kureemey (Episode 11) - Vaguthu\nއިންތިޒާރު ކުރީމޭ (އެގާރަވަނަ ބައި)\nގްރެފިކްސް: މުސްތަފާ މުހައްމަދު\nއަންނަން އޮތް ރިޔާސީ އިންތިޚާބުގައި ފައިސަލް ވާދަކުރާނެ ކަން އިއުލާންކޮށްފިއެވެ. މި ކަން އިއުލާން ކުރުމަށް ޓަކައި މާލެ ދަރުބާރުގޭ ކުއްޔަށް ނަގައިގެން ބޮޑު ހަފްލާއެއް ވެސް ބޭއްވިއެވެ. މި ހަފްލާގައި ފައިސަލްގެ އަނބިމީހާގެ ހައިސިއްޔަތުން ނޫރާ ވެސް ބައިވެރިވިއެވެ. އިހްސާސް ކުރަމުން ދިޔަ ވޭންތައް އެއްވެސް މިންވަރަކަށް ބޭރު ފުށުން އޭނާ ނުދައްކައެވެ. އެންމެނާ ވެސް ހިނިތުންވުމަކާ އެކު މުހާތަބް ކުރެއެވެ. ފިރިމީހާއަށް ކާމިޔާބު ލިބޭނެ ކަމުގެ އުއްމީދީ ވާހަކަތަކެކެވެ.\nފައިސަލް ވަނީ މަދު އަހަރުތަކެއްގެ ތެރޭގައި އޭނާގެ ވިޔަފާރިތައް ވަރަށް ބޮޑަށް ފުޅާކޮށްފައެވެ. ރާއްޖެއަށް ގިނަ މުދާ އެތެރެކޮށް އެހެން ފިހާރަތަކަށް ވިއްކަމުން ދަނީ އޭނާއެވެ. ބައެއް ރެސްޓޯރަންޓްތައް ހިންގަމުންދާއިރު، ހުޅުމާލޭގައި ގެސްޓް ހައުސް ހިންގުމުގެ ހުއްދަ ސަރުކާރުން ދިން ފަހުން އެ ރަށުގައި ގެސްޓް ހައުސްއެއް ވެސް ހުޅުވައިފިއެވެ. އައްޑުއާއި ކުޅުދުއްފުށީގައި ވެސް ވިޔަފާރިތައް ފަށައިފިއެވެ. ލަންކާގައި ވެސް އޭނާގެ ފިހާރަތައް ހުޅުވައި ވިޔަފާރި ފުޅާކޮށްފައިވެއެވެ. އެއީ ބޮޑަށް ބްރޭންޑް ކޮށްފައިވާ އަންނައުނު ވިއްކާ ފިހާރަތަކެކެވެ.\n"ނޫރާ.. އަހަރެމެން ނޭނގެ ދޯ މިހާރު.. ފެނުނަސް.." ނޫރާ ކައިރިއަށް އާސިމާ އައިސްފައި ބުންޏެވެ.\n"އާސިމާ މަތިން ހަނދާން ހުންނާނެ ދޯ.. ޚާއްސަކޮށް ހުރާ ދަތުރު މަތިން ވަރަށް މިސް.. ވަރަށް މަޖާ ދުވަސްވަރެއް އެއީ.." އާސިމާ އެ ރޭ ކުރި ކަންކަމަށް މައާފް ދޭން ވެސް ނޫރާ ބޭނުމެއް ނުވެއެވެ.\n"އެޔެއް ނޫނޭ.. މަރުޚަބާ.. އިރާދަކުރެއްވިއްޔާ ދެން ރާއްޖޭގެ ފަސްޓް ލޭޑީ ތިއީ.." އާސިމާ ބުންޏެވެ.\n"އިރާދަކުރެއްވިއްޔާ.." ނޫރާ ބޭނުންވީ އާސިމާއާ އިތުރު ވާހަކަތަކެއް ނުދައްކާށެވެ.\n"އަހަރެން ކަމަކު ބުނަން މި އައީ.." އާސިމާ މިހެން ބުނިއިރު، ނޫރާއަށް ކުރިން ވެސް ޤަބޫލު ކުރެވުނީ މިފަދަ ގޮތަކަށެވެ.\n"ފައިސަލް ޝެޑޯ ކެބިނެޓް މިރެއިން ރާވާނެ ކަމަށް ވަނީ.. ވާދަވެރި އެއްވެސް ބަޔަކު އޭނާއާ ގުޅޭނެ ހެނެއް ހިއެއް ނުވޭ.. އަހަރެންގެ ބައްޕަ ދުވަސްތަކަކަށް ސިޔާސީ ކަންކަމުގަ ފެއަށް ޖެހި ހުއްޓަސް މާލެއަކީ އަދިވެސް އޭނަގެ ކޮންޓްރޯލް އޮތް ތަނެއް.. ތި ކެބިނެޓަށް މަ ގެންނަންވީ. އޭރުން މަގޭ ބައްޕަ ވެސް މި ކޮޅުގަ ހުރި ކަމަށް ޤަބޫލު ކުރެވޭނެ. ދެ ފަރާތަށް ވެސް މީގެ ފައިދާ އޮންނާނެ." އާސިމާ ބުންޏެވެ.\n"އަހަރެން ފައިސަލް ގާތުގައި އަހާނަން.." ނޫރާ ބުންޏެވެ.\nހަފްލާ ކުރިއަށް ދިޔައީ ކެއުންތަކާ އެކުގައެވެ. ފައިސަލްގެ ސަޕޯޓަރުން ވަރަށް ގިނައެވެ. ދަރުބާރުގެ އެތެރެ ފުރިފައިވާއިރު، ބޭރުގައި ވެސް މީހުން ތިއްބެވެ. އެހެން މީހުންނަށް ވެސް ކެއުން އެ ތަނުން ނެގޭ ގޮތަށް އިންތިޒާމު ހަމަޖައްސާފައިވެއެވެ.\nމިދިޔަ އަހަރުތަކުގައި ވަޒީރު ކަމުގައި ހުންނެވިއިރު ކުރެއްވި މަސައްކަތުން އޭނާ ވެގެން ދިޔައީ ނުފޫޒުގަދަ އަދި އާންމުންގެ ތެރޭގައި ވެސް މަޤްބޫލް ބޭފުޅަކަށެވެ. މި ހަފްލާއަށް ވެސް މާލެއިން ގިނަ ބަޔަކު ޖަމާވެ ތިއްބެވެ. ފައިސަލް ހުރީ ސަޕޯޓަރުންގެ ގިނަ ބަޔަކާ ބައްދަލުކޮށް ވާހަކަ ދެއްކުމުގައި މަސްއޫލު ވެގެނެވެ. އޭނާގެ ވާހަކަ އަވަހަށް ނުނިމޭނެކަން ނޫރާއަށް އެނގެއެވެ. ވަރުބަލި ވެފައި ހުރުމުން އަވަހަށް ގެއަށް ދެން ދިޔައީއެވެ.\nކުއްލިއަކަށް މީހަކު ދޮރުގައި ތަޅައިގަންނަ އަޑަށް ނޫރާއަށް ހޭލެވުނެވެ. އޭނާ އޮތީ ވަރަށް ބިރުންނެވެ. އަންނަން އޮތް އަނިޔާތަކާއި ހަމަލާތައް އޭނާއަށް އެނގެއެވެ. ފައިސަލްއަކީ ކިޔަވައިގެން ހުރި ތައުލީމީ ބޭފުޅެކެވެ. ގަދަ ބަރާއި ނުފޫޒުން ކައިވެނި ކުރިއަސް ދެ މީހުނަށް އުފާވެރި ޒަވާޖީ ހަޔާތެއް ހޭދަކުރެވޭނެ ކަމުގައި ނޫރާ ދެކުނެވެ. އެކަމަކު ކަންކަން ދިޔައީ އެހެނެވެ. ބައްޕައާއި މަންމައާ ގުޅުން ގޯސް ކުރަން ބޭނުން ނުވާތީ ލިބެމުންދާ އަނިޔާތަކަށް ކެތް ކޮށްގެން އޭނާ ހުރީއެވެ.\nނޫރާ ދޮރު ހުޅުވާލުމާއެކު ނޫރާގެ މޫނު މަތީގައި ފައިސަލް ބާރު އެތި ފަހަރެއް ޖެހިއެވެ.\n"މަށާ އެކީ ދޯ އަންނަން ޖެހޭނީ.. މީހުން ހީކުރާނެ އެއްޗަކަށް އެއްވެސް ވަރަކަށް ކަލޭ ނުވިސްނާ.." ފައިސަލް ހުރީ ވަރަށް ރުޅިގަދަވެފައެވެ.\n"ފައިސަލް.. ސޮރީ.. މިއަދު ވަރަށް ބިޒީކޮށް އިވެންޓްތަކުގަ ދިޔައީ.. މަ ވަރުބަލި ވާން ފެށީމަ އައީ.. ވަރަށް ބޮޑަށް ސޮރީ.." ނޫރާ ރޯން ފެށިއެވެ.\n"ތި ޑްރާމާ މަށަށް ދައްކާނެ ކަމެއް ނެތް.." ނޫރާ އެނދަށް ކޮއްޕާލަމުން ފައިސަލް ބުންޏެވެ.\nއެނދުގެ ދެ ފަރާތުގައި ނޫރާގެ ދެ އަތް ބަނދެ އައްސައިލިއެވެ. ދެ ފައި ވެސް ވާކޮޅަކުން ބަނދެލިއެވެ. އަދި ނޫރާ ލައިގެން ހުރި އަންނައުނު ބޭލިއެވެ. އަލަމާރިން ފައިސަލް ނެގީ ދަގަނޑެކެވެ. އެ ދަގަނޑުން ނޫރާގެ ހަށިގަނޑުގެ އެކި ދިމާލުގައި ބާރަށް ޖަހަން ފެށިއެވެ. މިއީ ފައިސަލް ކިރިޔާ ވެސް ހިތްހަމަނުޖެހޭ ކަމެއް ނޫރާގެ ފަރާތުން ފެނިއްޖެނަމަ ކަން ކުރާ ގޮތެވެ. އިތުރު އެހެން ގޮތަކަށް ވެސް އަދަބެއް ނުދެއެވެ. މި ގޮތަށް ދަނގަޑުން އަނިޔާ ދީފައި އޭނާގެ އެދުންތައް ފުއްދުމަށް ފަހު ކޮޓަރިން ދެއެވެ.\nކައިވެންޏަށް މިހާރު ދިހަ ވަރަކަށް އަހަރު ދިޔައީއެވެ. އަދި ނޫރާ ކައިރީ އޮވެގެން ފައިސަލް ނިދާފައެއް ނުވެއެވެ. އޭނާ ނިދާނީ ތިރީ ތަޅަންގަނޑުގައި ގޮދަޑިއެއް ބާއްވައިގެން އެ ބޮޑު ކޮޓަރީގެ ވަރަށް ދުރުގައެވެ. ނޫރާ މި ގޮތަށް ބަނދެފައި އޮންނަ ރެއެއްގައި އެހެން އަނިޔާ ކުރުމަށް ފަހު ދުލެއް ވެސް ނުކޮށްލައެވެ. އައްސާފައިވާ ވާގަނޑު މޮހާލާނީ އަނެއް ދުވަހު ފައިސަލް ހޭލުމަށް ފަހުގައެވެ. މިވީހާ ދުވަހު ނޫރާއަށް ދަރިއަކު ވެސް ލިބިފައެއް ނުވެއެވެ. ނޫރާއަށް އަޑު އިވިފައިވާ ގޮތުގައި ފައިސަލްއަށް ދަރިން ނުލިބެއެވެ.\nއެ ރޭ ވެސް ނޫރާއަށް ނިދުނީ އެ ގޮތަށް ބަނދެފައި އެނދުމަތީ އޮއްވައެވެ. ހޭލެވުނުއިރު ވާގަނޑު އޮތީ މޮހާލައިފައެވެ. އޭނާގެ މުޅި ހަށިގަނޑުގައި ރިއްސައެވެ. ދަގަނޑުން ޖަހާފައި ހުރި ދިމާތަކުގައި ކުލަވަރު އަރާފައި ހުއްޓެވެ. އެއިން ކޮންމެ ތަނެއްގައި އިނގިލި ޖައްސާލިޔަސް ރިއްސާލައެވެ. ފައިގެ ތަބިކަށްޓާއި ދިމާއިންނާއި އަތުގެ ކުޑަހުޅާ ދިމާގައި ވެސް ވަރަށް ރިއްސައެވެ. ވާކޮޅުން އައްސާފައި އޮންނަލެއް ބާރުކަމުންނެވެ. ފަހަކަށް އައިސް ނޫރާ ލައި އުޅެނީ ވެސް ދިގު ހެދުމެވެ. ލިބިފައިވާ ޒަޚަމްތައް ފޮރުވުމަށެވެ.\nއެނދުމަތިން ތެދުވެގެން ގޮސް އެންމެ ފުރަތަމަ ފާޚާނާއަށް ވަނީއެވެ. ފެންވަރާލައިގެން ނުކުމެ އަލަމާރިން ދިގު ހެދުމެއް ނަގައި ލިއެވެ. ބުރުގާ ވެސް އެޅުމަށް ފަހު ކޮޓަރި ތެރެއިން ނުކުމެއްޖެއެވެ. އެހެން ދުވަސްތަކެކޭ އެއް ގޮތަށް އެ ދުވަހު ވެސް ފައިސަލްގެ ބައްޕަ ޖަމްޝީދުއާއި ދޮން މަންމަ ޙަލީމާ ގޭތެރޭގައި ވިޔަފާރިއާ ގުޅޭ ވާހަކަތައް ދައްކަން ތިއްބެވެ. ފައިސަލްގެ ހިތްހަމަނުޖެހުމެއް މި ކަމުގައި ވެސް އޮވެއެވެ. ވިޔަފާރީގެ ތެރެއަށް މާ ބޮޑަށް ދޮންނަ މަންމަ ވެއްދުމަކީ އޭނާ ބޭނުންވާ ކަމެއް ނޫނެވެ. އެކަމަކު އެ ނުފޫޒުގަދަ އަންހެން މީހާ ކުރާނެ ކަމެއް ކުރާން ޖަމްޝީދު ހުންނަނީ ދޫކޮށްލައިގެންނެވެ. ޖަމްޝީދުގެ ނިންމުންތަކަށް ދެކޮޅު ހަދަން ފައިސަލްއަކަށް ނުކުރެއެވެ.\n"ނޫރާ.. މި އުޅެނީ ޙަލީމާ މަންމަމެން ރަށަށް ގޮސްލަން.. ދާނަންތަ.؟" މަތީ ބުރިން ތިރިއަށް ނޫރާ ފާބަނިކޮށް ފެނިގެން ޖަމްޝީލު އަހާލިއެވެ.\n"އެއީ ކޮން ރަށެއް.؟" ޖަވާބެއް ދިނުމުގެ ކުރިން ނޫރާ ވެސް ކޮށްލީ ސުވާލެކެވެ.\n"މި ތާ ކައިރިއޭ.. ތުލުސްދޫ.." އާދައިގެ މަތިން ދޮފާ ތަނބު ހިފައިގެން ހުރެ ރަތްކޮށް ދޮފާލައިގެން ޙަލީމާ ހުއްޓެވެ.\nތުލުސްދޫއަކީ ނޫރާގެ ހިތާ ގާތް ކަމެއް އޮތް ރަށެކެވެ. ޙަޔާތުގައި ތުލުސްދޫއަށް ދިޔައީ ދެ ފަހަރެއްގައެވެ. ފުރަތަމަ ފަހަރަކީ ވެސް މިމްރާޙް ހޯދަން ވެގެން އޭނާ ކުރި ދަތުރެކެވެ. ފަހު ފަހަރަށް ނަމަވެސް ދެކިލަން ވެގެންނެވެ. އެ ރަށުގައި އޭނާ ހުރެދާނެ ކަމަށް ދެކިގެންނެވެ. އެ ފަހަރު ވެސް މިމްރާޙް ނުފެނެއެވެ. އެ ގޭގައި އެއްވެސް ބަޔަކު ނޫޅޭކަން މައުލޫމާތު ލިބުނެވެ. ދެވަނަ ފަހަރު ދިޔައީ ފައިސަލްއާ އެކީ ދައުލަތުގެ ރަސްމިއްޔާތަކަށެވެ. އޭރު ވެސް މިމްރާޙް އައިސްފިތޯ ބަލަން ދިޔައެވެ. އެ ގެ ހުރީ ފަޅަށެވެ. އޭގެ ފަހުން ހަތަރު އަހަރުވީއެވެ. އެ ރަށުން މިމްރާޙް ދެން ފެންނާނެ ކަމަކަށް ވެސް ނޫރާ ދެން އުއްމީދެއް ނުކުރެއެވެ.\n"ނޫރާ.. ކޮން ޚިޔާލެއްގަ.؟" އެއްވެސް އެއްޗެއް ނުބުނެ ނޫރާ މަޑުން ހުރުމުން ފައިސަލް އެހިއެވެ.\n"ވިސްނަނީ.. މާލެއިން ބޭރަށް ނުދާތާ ވެސް ވަރަށް ދުވަސްވެއްޖެ.. ކޮން ބަޔެއް ދަނީ.؟" ނޫރާ އެހިއެވެ.\n"މަ އެކަނި ދާ ގޮތަށް އަދި.. މި މީހުން ވިޔަފާރިއާއި ކެމްޕޭންގަ ބިޒީ ވާނެ ދޯ.. އެހެންވެ މި ކިޔަނީ ނޫރާ ގޮވައިގެން މަށަށް ދެވިދާނެ ނޫން ހޭ.." ޙަލީމާ ބުންޏެވެ.\n"އަހަރެމެން ކެމްޕޭންގަ ވެސް ތި ރަށަށް ދާނެއޭ.. އެ ދުވަހަށް މަޑުކޮށްލަންވީނު ނުގޮސް.. ހަފުތާއެއް ފަހުން ދާނެ.." ޖަމްޝީދު ބުންޏެވެ.\n"ތި މީހުން އަންނަން ދެން މަ ބޭނުން މަޑުކޮށްލަން.. ވަރަށް ދުވަސްވެއްޖެ ރަށަށް ނުދާތާ ވެސް.." ޙަލީމާ ހުރީ ގޮތް ދޫކޮށްލާ ގޮތަކަށް ނޫނެވެ.\n"މަންމައާ އެކީ އަހަރެން ގޮސްދާނަން.." ނޫރާ ބުންޏެވެ.\n"ސަޅި.. އެހެންވީމަ މާދަމާ ހެނދުނު ދެވޭ ގޮތަށް ދޯންޏެއް ހަމަޖައްސައިދޭނަން.. މިހާރު ސަރުކާރު ފެރީތައް ވެސް ފަށައިފި މި ދެމެދު.. އެއިން ވެސް ދެވިދާނެ.. ދަރިފުޅު.. ފައިސަލް.. މި ކަންކަން ހަމަޖައްސައިދޭތި.." މިހެން ބުނެފައި ފައިސަލްއާއި ޖަމްޝީދު ބޭރަށް ދިޔައެވެ.\nނޫރާއަށް ހަމަ ނޭވާއެއް ލިބުނެވެ. ހަފުތާއެއްހާ ދުވަހަށް ވިޔަސް އޭނާ މި ވަގުތަށް ބޭނުންވީ ފައިސަލްއާ ދުރުގައި ހުރުމަށެވެ. ނޫނީ ކޮންމެ ރެއެއް ވެސް ނިމިގެން ދާނީ ކުރީ ރެއެކޭ އެއް ގޮތަށް އެތައް އަނިޔާއެއް ލިބެމުން ކަން އޭނާއަށް އެނގެއެވެ. މިމްރާޙް ނުފެނުނަސް ތުލުސްދޫއިން ނޫރާއަށް ހިތްހަމަޖެހުމެއް ވެސް ލިބެއެވެ. މާލެއަށް ވުރެ އަތޮޅުތެރޭ ރަށެއްގައި އުޅެން އޭނާ މާ ބޮޑަށް ބޭނުން ވެސް ވެއެވެ.\nޓެރަސް މަތީގައި ފައިސަލް ސިނގިރޭޓެއް ރޯކޮށްލައިގެން ހުރިއިރު، އޭނާގެ ނަޒަރު ހުއްޓިފައި ހުރީ ވެހެމުންދާ ވާރޭ ތިކިތަކަށެވެ. ފައިސަލްއާ ކައިރިއަށް އައިސް ނޫރާ ބައްދާލިއެވެ.\n"މިސް ވާނެ.." ނޫރާ ބޭނުންވީ ދިއުމުގެ ކުރިން ވެސް ދެމެދު އޮތް ހިތްނުތަނަވަސްކަން ނިމި ދިއުމަށެވެ.\n"މަ މަތިން ހަނދާން ވާނެއޭ ކިޔާނެ ކަމެއް ނެތް.. މަށާ ދުރުގަ ހުރެގެން ވަގު ބިޓެއް ކައިރިއަށްދާ ހިތުން ވިއްޔާ ވަކިން ދާން ތި އެއްބަސްވީ.." ފައިސަލް ކުދި ކިޔާލާފައި ނޫރާ ހޫރާލިއެވެ.\n"ނޫން.. އަހަރެން ބޭނުންވީ ވެސް ފައިސަލްއަށް ހެޔޮ އަނތްބެއް ގޮތުގަ ހުންނަން.. އަހަރެން ފައިސަލްއަށް ޚިޔާނާތްތެރިއެއް ނުވާނަން.. ހެޔޮ ނުވާނެ.. އެންމެ އިރު ކޮޅަކަށް ވެސް ޝައްކެއްގެ ނަޒަރުން ނުބަލައި ހެޔޮ ހިތުން ބަލައިދީ.." ނޫރާ ގިސްލާފައި ރޯން ފެށިއެވެ.\n"އާޓު ދައްކާނެ ކަމެއް ނެތް.. ތިޔަ މިމްރާޙް ހޯދުމަކީ އަހަރެންގެ އެންމެ ބޮޑު މަސައްކަތް.. އޭނާ އޮތް ތަނަކުން ހޯދާނަން.. މަށަށް ޔަޤީން މިހާރު ތުލުސްދޫގަ ކަން ވީ.. އަހަރެން ފާރަވެރިވާނަން.. ތިޔަ ތުލުސްދޫއިން ފިރިހެނަކާ ބައްދަލުކޮށްފި ކަން އެނގިއްޖިއްޔާ ތި ދެ މީހުނަށް ވެސް މަގޭ ނުލަފާ ކަން ދައްކާލާނަން.." ރޯކޮށްގެން ހުރި ސިނގިރޭޓު ވެސް ހުސް ނުވަނީސް އެއްލާލާފައި ގޮސްފިއެވެ.\n"މިމްރާޙް.. އޭނާވީ ދިމާއެއް އަހަރެންނަކަށް ނޭނގެ ފައިސަލް.. ފެނުނަސް އަހަރެންނެއް ކުށެއް ނުކުރާނަން.. ކިތަންމެ ފަހަރަކު ފައިސަލް ވެސް އެހެން ކިޔަމުން ދާނެ.. އަހަރެންނަށް އެނގޭނެއޭ މިމްރާޙް ވީ ތަނެއް.. އޭނާ ހޯދާނަމޭ.. މި ރާއްޖޭގެ ވެރިކަމަށް ފަހު ފައިސަލްގެ އެންމެ ބޮޑު ބޭނުމަކީ މިމްރާޙް ހޯދުމޭ.. ފިލައިގެން ނޫޅެވޭނެއޭ.. އެހެން ކިޔަމުންދާތާ އެތައް އަހަރެއް.." ނޫރާގެ ސިކުނޑި އޮތީ މިފަދަ އެތައް ޚިޔާލެއްގައި ތާށިވެފައެވެ.\nފައިސަލް ދެކޭ ގޮތުގައި މިމްރާޙް ފޮރުވައިގެން އުޅެނީ ނޫރާއެވެ. ނޫރާއަށް މިމްރާޙް ވީ ތަނެއް އެނގެއެވެ. މިމްރާޙްއާ އަދިވެސް ގުޅުމެއް ބާއްވާ ކަމަށް އޭނާ ޝައްކު ކުރެއެވެ. އެހެން ވިޔަސް މިމްރާޙް ވީ ތަނެއް ނޫރާއަކަށް ވެސް ނޭނގެއެވެ. މާލޭގައި އޭނާ މަޑުކޮށްގެން ހުރި ގޭގެ އެކަކަށް ވެސް ނޭނގޭ ކަމަށްވެއެވެ. ފައިސަލްއާ އެއް ގޮތަށް ނޫރާ ވެސް މަސައްކަތް ކުރަނީ މިމްރާޙް ހޯދުމަށެވެ. އޭނާ ނުފެންނަތާ ދިހަ އަހަރަށް ވުރެ ގިނަ ދުވަސްވީއެވެ.\nވެހެމުންދާ ވިއްސާރާގައި މިމްރާޙް ހިނގަމުން ދިޔައީ ވާރޭ ކޯޓެއް ލައިގެންނެވެ. ގެއާ ހަމައަށް އާދެވުނުއިރު ޝަމްޙާ ގޭގެ ދޮރުމަތީގައި ހުއްޓެވެ. އޭނާ ހުރީ ފިނިފެންމަލެއް ވެސް ހިފައިގެންނެވެ. އެކަމަކު އެ ބޯ ވާރޭގައި ތެމިގެން މާ އޮތީ ވަރަށް ބޮޑަށް ހަލާކު ވެސް ވެފައެވެ.\n"އޭނ.. މި އޮތް ދަންވަރު މި ގެ ކައިރީގަ ކީއްތި ކުރަނީ.. އަދި ތި ކީއްކުރާ މަލެއްތަ.؟" މިމްރާހް އެހިއެވެ.\n"އަހަރެންގެ ވެސް ތީގެ ސުވާލެއް އެބައިން.. މި އޮތް ދަންވަރު ބޭރުގަ ކީއްކުރަނީ ތި.." ޝަމްޙާ އެހިއެވެ.\n"އާނ.. އެއީ ގޭގަ އޮންނަ ހިތް ނުވެގެން ގޮނޑުދޮށާވީ ދިމާ ޖޯލީގައި އޮށޯވެ ނިދާލީ.. ބުޅަލެއް ނެގީ ގެ ކައިރީ ކުއްޖާ އަތުން.. އޭނަ ގޮވައިގެން އުޅެއުޅެފަ ގެއަށް މި އައީ.." މިމްރާޙް ކައިރީގައި ބުޅާ އޮށޯވެލައިގެން އޮތް ތަން ޝަމްޙާއަށް ވެސް ފެނެއެވެ.\n"އަހަރެން ވަރަށް ބޮޑު ވާހަކައެއް ބުނަންވެފަ އެބަ އޮތް.. ފުރަތަމަ މަޑު ކުރީ ގާތް ގުޅުމެއް އުފެދި ގާތް އެކުވެރިއަކަށް ފުރަތަމަ ވާން ބޭނުންވާތީ.. މިހާރު ވަރަށް ގާތް ދެ އެކުވެރިން ކަމުގައި ދެކެން.. މިހާރު އަހަރެން ޤަބޫލު ކުރަނީ މި ގުޅުން މިއަށް ވުރެ ވެސް ގާތް ކުރަން.." މިމްރާޙް ދެކެވާ ލޯބި ހާމަކުރަން ޝަމްޙާ މަސައްކަތް ކުރިއެވެ.\n"އަދި ނޭނގުނު ތި ބުނަން އުޅޭ އެއްޗެއް.؟" މިމްރާހަށް އެ ދެއްކި ވާހަކަ ސާފު ނުވާ ކަމަށް ހެދިފައި ބުންޏެވެ.\n"މަ ވަރަށް ލޯބިވޭ މިމް ދެކެ. މިމްގެ އެކުވެރި މިޒާޖާއި އަޚްލާޤް މަށަށް ވަރަށް ކަމުދޭ.. އަހަރެން ވަކި ބޭނުމެއް ނޫން ލޯބިން ގުޅިގެން ދުވަސްކޮޅަކު އިތުރަށް އުޅެން ވެސް.. އަހަރެން ބޭނުމީ މިމްރާޙާއި އިންނަން.." ޝަމްޙާ މިހެން ބުނިއިރު ވެސް މިމްރާޙްގެ ޖަވާބު އޭނާއަށް އެނގޭ ފަދައެވެ.\nއެއްވެސް އެއްޗެއް ނުބުނެ ޝަމްޙާގެ ދެ ލޮލާ ދިމާއަށް ބަލަހައްޓައިގެން މިމްރާޙް ހުއްޓެވެ.\nއޭޕްރީލް 24, 2021 19:09\nޕްލީޒް ސަމްހާ އެއް ނޫން😭\nއޭޕްރީލް 24, 2021 19:10


Ammateege shareeatheh maadhamaa\nއަންމަޓީ މީގެކުރިން ބޭއްވި އަޑުއެހުމެއްގައި ބައިވެރިވަނީ\nސީލައިފްގެ މެނޭޖިން ޑިރެކްޓަރު އަހްމަދު މޫސާ (އަންމަޓީ)ގެ މައްޗަށް ދައުލަތުން ކުރާ ދައުވާތަކާ ގުޅިގެން މާދަމާ އަށް އަޑުއެހުމެއް ތާވަލްކޮށްފި އެވެ.\nކްރިމިނަލް ކޯޓުގައި އަޑުއެހުން ފެށުމަށް ހަމަޖައްސާފައިވަނީ މާދަމާ ހެނދުނު 9:00 ޖަހާއިރު އެވެ.\nޝަރީއަތް ނިމެންދެން ބަންދުގައި ބަހައްޓަން ކޯޓުން އަމުރުކޮށްފައިވާތީ އަންމަޓީ މިވަގުތު ހުރީ ޖަލު ބަންދުގަ އެވެ. ދައުވާ އުފުލާފައިވާ މައްސަލަތަކުގައި އެހެން މީހަކު ޖާމިނުކުރުމަށްފަހު ބަންދުން ދޫކޮށްދިނުމަށް ވެސް ކޯޓުގައި އޭނާ ކުރިން އެދިފައިވެ އެވެ. ނަމަވެސް ދައުލަތުން އެކަމަށް އިއުތިރާޒު ކޮށްފައިވާތީ ބައެއް އިތުރު ކަންކަމަށް ރިއާޔަތްކޮށް ކްރިމިނަލް ކޯޓުން ވަނީ އޭނާ ދޫކުރެވެން ނެތް ކަމަށް ނިންމާފަ އެވެ.\nކްރިމިނަލް ކޯޓުގައި މީގެކުރިން ބޭއްވި މި މައްސަލައިގެ އަޑުއެހުމެއްގައި އަންމަޓީގެ މައްޗަށް އުފުލާފައިވާ 42 ދައުވާގެ ތެރެއިން ދައުލަތުން ވަނީ ހަތަރު ދައުވާއެއް އިއްވާފަ އެވެ. އެ ދައުވާތައް އިއްވުމުން އަންމަޓީ ވަނީ އެ ދައުވާތައް ސާފުވި ކަމަށާއި ނަމަވެސް ދައުވާތަކަށް އިންކާރު ކުރާ ކަމަށް ބުނެފަ އެވެ.\nއިއްވި ދައުވާތައް ސާބިތުކުރުމަށް ދައުލަތުގެ ފަރާތުން ވަނީ 24 ޝަފައީ ހެއްކަކާއި 16 ކިތާބީ ހެއްކެއް ކޮންމެ ދައުވާއަކަށް ހުށަހަޅާފަ އެވެ. ހުރިހާ ދައުވާއެއްގައި ގާތްގަނޑަކަށް ހުށަހަޅާފައި ވަނީ އެއް ހެކިތަކެވެ. ތަފާތު ވަނީ ބަދަލު ލިބޭ ފަރާތުގެ ހެކި ބަހެވެ. ކިތާބީ ހެކިންގެ ތެރެއިން ވެސް ތަފާތު ވަނީ ބަދަލު ލިބޭ ފަރާތުން ސީލައިފަށް ދައްކާފައިވާ 50،000ރ. ގެ ޕޭމަންޓް ރިސިޕްޓެވެ.\nދައުވާތަކަށް ފަހުން ޖަވާބުދާރީވެ، ދިފާއީ ހެކިން ހުށަހަޅަށް ގާޒީ ވަނީ ދައުވާ ލިބޭ އަންމަޓީ އަށް ފުރުސަތު ދީފަ އެވެ.\nއެޗްޑީސީ އާއި ސީލައިފް ގްލޯބަލް އިންކް ޕްރައިވެޓް ލިމިޓެޑާ ދެމެދު މާޗް 13، 2014 ގައި ސޮއިކޮށްފައިވާ އެއްބަސްވުމުގެ ދަށުން ހުޅުމާލޭގައި 3،000 ހައުސިން ޔުނިޓް އެޅުމަށް ސީލައިފްއާ ހަވާލުކޮށްފައިވެ އެވެ. އެކަމަކު އެއްބަސްވުމުގައިވާ މުއްދަތުގައި ހައުސިން ޔުނިޓްތައް އެޅުމުގެ އަމަލީ މަސައްކަތް ފުރިހަމަ ނުކޮށް، މަކަރާއި ހީލަތުން އެކި މީހުން އަތުން ބޮޑެތި އަދަދުތަކުން ފައިސާ ނަގައި، އެ ފައިސާއަށް އަންމަޓީ ހިޔާނާތްތެރިވެފައިވާ ކަމަށް ދައުލަތުގެ ދައުވާތަކުގައި ތުހުމަތުކޮށްފައިވެ އެވެ.\nކްރިމިނަލް ކޯޓް ސީ ލައިފް ކޮމްޕްލެކްސް އަހުމަދު މޫސާ މުހައްމަދު


Ali Waheed vakikoh, hingun Fayyaz ah\nއަލީ ވަހީދު ވަކިކޮށް ހިންގުން ފައްޔާޒަށް\nއަލީ ވަހީދު: މިނިސްޓަރު ކަމުން ވަނީ ވަކިކޮށްފައި\nޓޫރިޒަމް މިނިސްޓަރު ކަމުން އަލީ ވަހީދު އިސްތިއުފާ ނުދެއްވުމުން އެ މަގާމުން އޭނާ ވަކި ކުރައްވައިފި އެވެ.\nމަގާމުން އިސްތިއުފާ ދެއްވުމަށް ރައީސް އިބްރާހިމް މުހައްމަދު ސޯލިހު، އަލީ ވަހީދަށް ރޭ އެންގެވީ ޖިންސީ ގޯނާގެ މައްސަލަތަކެއް ޓޫރިޒަމް މިނިސްޓްރީގެ މުވައްޒަފުންތަކެއް އިއްޔެ ރައީސްއާ ހިއްސާ ކުރުމާ ގުޅިގެންނެވެ.\nއިސްތިއުފާ ދެއްވުމަށް އެންގި ނަމަވެސް އަލީ ވަހީދު އެކަން ކުރައްވާފައެއް ނުވެ އެވެ. ރައީސް އޮފީހުގެ ތަރުޖަމާނު އިބްރާހިމް ހޫދު ވިދާޅުވީ ރައީސް ސޯލިހު މިއަދު ވަނީ އަލީ ވަހީދު މަގާމުން ވަކި ކުރައްވާފަ ކަމަށެވެ.\nއަދި، ވަގުތީ ގޮތުން ޓޫރިޒަމް މިނިސްޓްރީ ހިންގުން އިކޮނޮމިކް މިނިސްޓަރު ފައްޔާޒު އިސްމާއިލްއާ ހަވާލު ކުރައްވާފައިވާ ކަމަށް ވެސް ހޫދު ވިދާޅުވި އެވެ.\nއަލީ ވަހީދަށް އަމާޒުވި ޖިންސީ ގޯނާގެ ތުހުމަތުތަކަށް އޭނާ މިހާތަނަށް ޖަވާބު ދެއްވާފައެއް ނުވެ އެވެ. ނަމަވެސް ވިދާޅުވެފައިވަނީ މިދުވަސް ހިނގައިދާނެ ކަމާއި ހަގީގަތް ހާމަވާނެ ކަމަށެވެ.\nޖިންސީ ގޯނާގެ މައްސަލަތައް އެންމެ ފުރަތަމަ ޓޫރިޒަމް މިނިސްޓްރީގެ މުވައްޒަފުން ހުށަހެޅީ ޖެންޑާ މިނިސްޓްރީއަށެވެ. ޖެންޑާ މިނިސްޓަރު އައިޝާ ދީދީ ވަނީ މިކަން ރައީސްއާ ހަމައަށް ގެންދަވާފަ އެވެ. ރައީސް ބޭނުންފުޅުވީ ސީދާ މުވައްޒަފުންނާ ވާހަކަ ދެއްކުމަށް ކަމަށްވާތީ އިއްޔެ ހަވީރު 10 އަކަށްވުރެ ގިނަ މުވައްޒަފުން ރައީސްގެ އަރިހަށް ގޮސް ޖިންސީ ގޯނާގެ ވާހަކަތައް ހިއްސާކޮށްފައިވެ އެވެ. އޭގެ ތެރޭގައި ސިޔާސީ މުވައްޒަފުންނާއި ސިވިލް ސާވެންޓުން ވެސް ހިމެނެ އެވެ.\nއެ މުވައްޒަފުންނާއެކު ބޭއްވި ބައްދަލުވުމަށްފަހު ރައީސް ވަގުތުން ގެކޮޅަށް ވަޑައިގެން، 10 ވަރަކަށް މިނެޓްގެ ތެރޭގައި އަލީ ވަހީދު އިސްތިއުފާ ދެއްވުމަށް އެންގެވި ކަމަށް ވަނީ އެނގިފަ އެވެ.\nއަލީ ވަހީދަށް އިސްތިއުފާ ދެއްވުމަށް އެންގެވުމާއެކު އެ މިނިސްޓްރީގައި ސިޔާސީ މަގާމުތަކުގައި ތިއްބެވި ބޭފުޅުން ޓްވީޓް ކުރައްވައި އެކަމާ އުފާވެފައި ތިބިކަން ވެސް ހާމަ ކުރައްވާފައިވެ އެވެ. އަލީ ވަހީދުގެ މައްސަލަ މިހާރު ވަނީ ފުލުހުން ވެސް ތަހުގީގު ކުރަން ފަށާފަ އެވެ.\nރައީސް އޮފީހަށް ދިޔަ މުވައްޒަފުންގެ އިތުރުން އެކި ދުވަސްވަރުގައި އަލީ ވަހީދުގެ ފަރާތުން އިތުރު މުވައްޒަފުންނަށް ވެސް ޖިންސީ ގޯނާ ލިބުނު ކަމަށް މައުލޫމާތު އެނގޭ ފަރާތަކުން މައުލޫމާތު ދިނެވެ. އަދި އަލީ ވަހީދުގެ ފަރާތުން އެފަދަ ކަންތައްތަކެއް ކުރިމަތިވެގެން ބައެއް މުވައްޒަފުން މީގެކުރިން ވަޒީފާއިން ކެނޑިފައިވާ ކަމަށް ވެސް އެނގިފައިވެ އެވެ.\nމުވައްޒަފުންތަކަކަށް ޖިންސީ ގޯނާ، އަލީ ވަހީދު ކުރި ކަމުގެ މައްސަލަތައް ފެންމަތިވެގެން ދިޔައިރު މީގެކުރިން ޓްރާންސްޕޯޓް މިނިސްޓަރު އައިޝަތު ނަހުލާއަށް ފޯނު ގުޅައިގެން ވެސް ޖިންސީ ފުރައްސާރަ އަލީ ވަހީދު ކޮށްފައިވެ އެވެ. އެކަމުގެ ޝަކުވާ މިނިސްޓަރު ނަހުލާ، ރައީސް ސޯލިހަށް އޭރު ހުށަހެޅުއްވި އެވެ. ނަމަވެސް އޭރު ރައީސް ސޯލިހު އެކަމަށް ފިޔަވަޅެއް ނޭޅުއްވި އެވެ. އެކަމުގެ ފާޑުކިޔުންތައް ވެސް ސަރުކާރަށް ވަރަށް ބޮޑަށް އަމާޒުވި އެވެ.\nރައީސް ސޯލިހު އަބަދުވެސް ވިދާޅުވަމުން ގެންދަވާ ގޮތުގައި ޖިންސީ ފުރައްސާރަ އާއި ޖިންސީ އަނިޔާއަށް އެމަނިކުފާނު ގެންގުޅުއްވާނީ ޒީރޯ ޓޮލަރެންސްގެ ސިޔާސަތެކެވެ. އެފަދަ ކަމެއް ސަރުކާރުގެ ތެރޭގައި ހިނގާ ނަމަވެސް ފިޔަވަޅު އަޅުއްވާނެ އެވެ. އެންމެފަހުން ފުލުހުންނާ ބައްދަލު ކުރައްވައި ރައީސް ސޯލިހު ދެއްކެވި ވާހަކަފުޅުގައި ވެސް އަންހެނުންނާއި ކުޑަކުދިންނަށް ކުރިމަތިވާ ޖިންސީ ގޯނާގެ މައްސަލަތަކަށް ހާއްސަ ސަމާލު ކަމެއް ދިނުމަށް ވަނީ އެދިވަޑައިގެންފަ އެވެ.\nއަލީ ވަހީދު ރައީސް އިބްރާހިމް މުހައްމަދު ސޯލިހު ކެބިނެޓް + ފައްޔާޒް އިސްމާއީލް މިނިސްޓްރީ އޮފް ޓޫރިޒަމް ފައްޔާޒް އިސްމާއީލް\nޓޫރިޒަމަށް ނަސީމް ގެންނަން ކެމްޕޭން ކުރަނީ\n"ވަޒީރުންނަށް ބިރު ދައްކާކަން ދަނީ ހާމަވަމުން"